ORDE do 14 de outubro de 2008 pola que se aproban os estatutos do Colexio Oficial de Farmacéuticos da Provincia de Pontevedra.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 29/10/2008

De acordo co establecido no artigo 150.2º da Constitución española, a Lei orgánica 16/1995, do 27 de decembro, de transferencia de competencias á Comunidade Autónoma galega, transfire, no marco da lexislación básica do Estado, o desenvolvemento lexislativo e a execución en materia de corporacións de dereito público representativas de intereses económicos e profesionais.
A transferencia en materia de colexios oficiais ou profesionais fíxose efectiva a través do Real decreto 1643/1996, do 5 de xullo e foi asumida polo Decreto 337/1996, do 13 de setembro, da Xunta de Galicia, tendo a Consellería de Presidencia, Administracións Públicas e Xustiza, asignadas as competencias nesta materia, en virtude do Decreto 37/2007, do 15 de marzo, polo que se establece a estrutura orgánica da citada consellería
A Lei 11/2001, do 18 de setembro, de colexios profesionais da Comunidade Autónoma de Galicia, ditada en virtude da devandita competencia, dispón, na súa disposición transitoria, que os colexios profesionais que estivesen constituídos á entrada en vigor desta lei adaptarán os seus estatutos a esta.
Dando cumprimento a esta disposición, e así mesmo ao disposto na Lei 2/2007, do 15 de marzo, de sociedades profesionais, o Colexio Oficial de Farmacéuticos da Provincia de Pontevedra acordou en Xunta Xeral de colexiados que tivo lugar o 7 de xullo de 2008, a aprobación dos seus estatutos. Posteriormente foron comunicados a esta consellería para os efectos da súa aprobación definitiva, despois da cualificación de legalidade, tal e como dispón o artigo 18.1º da Lei 11/2001, do 18 de setembro.
Tendo en conta o exposto, e verificada a adecuación á legalidade dos devanditos estatutos e en uso das facultades que me foron conferidas,
DISPOÑO:
Artigo único.-Aprobación dos estatutos do Colexio Oficial de Farmacéuticos da Provincia de Pontevedra.
Apróbanse os estatutos do Colexio Oficial de Farmacéuticos da Provincia de Pontevedra, que figuran como anexo a esta orde.
Disposición derrogatoria
Derrógase a Orde do 18 de maio de 2005 pola que se aproban os estatutos do Colexio Oficial de Farmacéuticos da Provincia de Pontevedra.
Disposición derradeira
Esta orde entrará en vigor aos vinte días da súa publicación no Diario Oficial de Galicia.
Santiago de Compostela, 14 de outubro de 2008.
José Luis Méndez Romeu
Conselleiro de Presidencia, Administracións Públicas e Xustiza
ANEXO
Estatutos do Colexio Oficial de Farmacéuticos da Provincia
de Pontevedra
Título I
Disposicións xerais
Artigo 1º.-Natureza e réxime normativo do Colexio Oficial de Farmacéuticos.
1. O Colexio Oficial de Farmacéuticos da Provincia de Pontevedra, constituído con carácter representativo e estrutura democrática, é unha corporación de dereito público que ten personalidade xurídica propia e plena capacidade de obrar para o cumprimento dos seus fins.
2. O Colexio Oficial de Farmacéuticos da provincia de Pontevedra rexerase polo disposto na lexislación estatal e autonómica de colexios profesionais, polos presentes estatutos, así como polos regulamentos de réxime interior que, se é o caso, se aproben, que non poderán ir contra o disposto nestes estatutos.
Artigo 2º.-Ámbito territorial e subxectivo.
1. O ámbito de actuación deste Colexio de Farmacéuticos será a provincia de Pontevedra, na que non se poderá crear outro da mesma profesión.
2. O colexio está integrado tanto polos colexiados licenciados en farmacia como polas sociedades profesionais, que exerzan a profesión nalgunha das súas modalidades dentro da provincia de Pontevedra, e teñan o seu domicilio profesional único ou principal no ámbito territorial desta provincia, sen prexuízo do disposto para os casos de exercicio profesional ocasional.
Artigo 3º.-Denominación e sede do colexio.
1. A denominación oficial é a de Colexio Oficial de Farmacéuticos da Provincia de Pontevedra.
2. O seu domicilio social está na rúa Echegaray número 10, na cidade de Pontevedra, o que poderá ser modificado pola asemblea xeral, e sen prexuízo de que ocasionalmente se poidan celebrar reunións dos órganos de representación e goberno en lugares distintos da sede colexial.
Artigo 4º.-Representación do colexio nas relacións interprofesionais.
1. No ámbito autonómico, o Colexio Oficial de Farmacéuticos da Provincia de Pontevedra estará representado e coordinado polo Consello de Colexios Oficiais de Farmacéuticos da Comunidade Autónoma de Galicia, no suposto da súa creación. No ámbito estatal e internacional estarao polo Consello Xeral de Colexios Oficiais de Farmacéuticos de España.
2. As relacións entre Consello Xeral de Colexios Oficiais de Farmacéuticos de España, o Consello Autonómico, no suposto da súa creación e o Colexio Oficial de Farmacéuticos da Provincia de Pontevedra desenvolveranse atendendo aos principios de solidariedade e unidade profesional, cooperación, colaboración e coordinación.
Título II
Fins e funcións do colexio
Artigo 5º.-Fins do colexio.
1. É fin esencial do Colexio Oficial de Farmacéuticos da Provincia de Pontevedra a ordenación do exercicio da profesión dentro do marco legal respectivo, a representación dela e a defensa dos intereses profesionais dos colexiados.
2. Ademais terá os seguintes fins:
a) Velar pola satisfacción dos intereses xerais relacionados co exercicio da profesión.
b) Lograr a constante mellora do nivel de calidade da prestación profesional dos colexiados, promovendo a súa formación e perfeccionamento.
c) Cooperar na mellora dos estudos que conduzan á obtención de títulos que habiliten para o exercicio da profesión.
d) Colaborar coas administracións públicas no exercicio das súas competencias nos termos previstos na lexislación vixente.
Artigo 6º.-Funcións e actividades do colexio.
Correspóndelle ao Colexio Oficial de Farmacéuticos da Provincia de Pontevedra, no seu ámbito territorial, o exercicio das funcións que lle atribúe a lexislación vixente na materia, e en concreto o artigo 9 da Lei 11/2001, do 18 de setembro, de colexios profesionais da Comunidade Autónoma de Galicia. Sen prexuízo do anterior, estanlle atribuídas especificamente as seguintes:
1. Ordenar no marco das leis e no ámbito da súa competencia o exercicio da profesión, velando pola deontoloxía e a dignidade profesional, vixiando o cumprimento das disposicións reguladoras do exercicio profesional nas súas diversas modalidades.
2. Cooperar cos poderes públicos na promoción do dereito á saúde e colaborar coas administracións públicas do seu ámbito territorial, para o cal se poderán subscribir acordos ou convenios no marco da normativa vixente.
3. Vixiar e facer cumprir toda a lexislación que afecte á profesión farmacéutica, podendo crearse para tal fin unha comisión deontolóxica e dotarse dun servizo de inspección colexial.
4. Exercer as competencias que lle sexan atribuídas pola lexislación ou delegadas pola Administración.
5. Estimular a promoción científica, cultural, laboral e social da profesión fomentando a solidariedade e o progreso profesional dos farmacéuticos colexiados.
6. Fomentar a investigación, podendo instalar laboratorios con fins docentes e formativos da práctica profesional. O colexio poderá poñer os ditos laboratorios á disposición dos colexiados para que efectúen unha ou varias fases da elaboración de fórmulas maxistrais.
7. Editar toda clase de publicacións relacionadas co colexio ou coa profesión.
8. Desempeñar no seu ámbito a representación e defensa da profesión ante a Administración, institucións, tribunais e particulares, con lexitimación para ser parte en cantos litixios e causas afecten os intereses profesionais e fins do colexio, podendo outorgar poderes para a súa representación e defensa, de conformidade coas leis.
9. Participar nos órganos consultivos e comisións das administracións públicas e territoriais cando estea previsto nas disposicións aplicables ou aquelas que os requiran.
10. Colaborar coas administracións, xulgados e tribunais mediante a realización de estudos, emisión de informes, ditames, elaboracións de estatísticas e outras actividades relacionadas cos seus fins.
11. Adoptar as medidas que conduzan a evitar o intrusismo profesional e a competencia desleal entre profesionais.
12. Constituír comisións no seo do colexio para as distintas modalidades de exercicio profesional.
13. Exercer a potestade disciplinaria sobre os colexiados, cando infrinxan os deberes profesionais ou as disposicións legais reguladoras do exercicio profesional no seu ámbito territorial. Así mesmo, exercerá a potestade disciplinaria sobre os colexiados con exercicio ocasional polas actuacións profesionais que estes realicen no seu ámbito territorial, así como sobre as sociedades profesionais inscritas no correspondente rexistro colexial.
14. Elaborar os orzamentos do colexio e fixar as cotas de colexiación, ordinarias e extraordinarias, fixas ou variables e derramas que deben satisfacer os colexiados, así como as contraprestacións pecuniarias que deben aboar por actuacións que realice o colexio.
15. Intervir, logo de solicitude, en vía de conciliación ou arbitraxe nas cuestións que por motivos profesionais se susciten entre colexiados, así como naquelas que, promovidas entre colexiados e terceiros, lles sexan sometidas para a súa resolución.
16. Organizar e prestar cantos servizos e actividades de asesoramento científico, tecnolóxico, xurídico, administrativo, laboral ou fiscal ou de calquera outra natureza que fosen necesarios para a mellor orientación e defensa dos colexiados no exercicio profesional e non no ámbito particular e privado.
17. Realizar, respecto do seu patrimonio, e sen exclusión, toda clase de actos de disposición, administración e gravame, coa autorización da Asemblea xeral.
18. Establecer acordos de cooperación cos demais colexios, consellos de colexios e Consello Xeral de Colexios, tanto no ámbito da profesión farmacéutica como nos doutras profesións tituladas, así como concellos, deputacións e outros organismos.
19. Establecer e regular, se é o caso, a publicidade que poden realizar os colexiados nas modalidades de exercicio da profesión que sexan susceptibles de facela, sen prexuízo da normativa reguladora en materia de publicidade sanitaria.
20. Regular as autorizacións de rótulos e carteis anunciadores e indicadores de oficinas de farmacia, en orde exclusivamente a facilitar a súa localización polos usuarios de acordo coa normativa vixente.
21. No marco da normativa vixente, ordenar, vixiar e velar os horarios oficiais que con carácter de mínimos e máximos se establezan para a apertura e peche das oficinas de farmacia, con facultade para exixir o seu cumprimento e organizando as respectivas quendas de urxencia, así como as de vacacións, co fin de garantir en todo momento a continuidade na prestación asistencial e farmacéutica á comunidade.
22. Xestionar, efectuar, tramitar e presentar como órgano de representación exclusivo dos intereses profesionais da totalidade dos farmacéuticos titulares e propietarios das oficinas de farmacia, sempre que se axuste á legalidade vixente na materia, a facturación e a liquidación, polas dispensacións de medicamentos e demais produtos sanitarios efectuadas polas oficinas de farmacia ao sistema nacional de saúde e demais entidades concertadas.
Corresponderalles unicamente aos farmacéuticos titulares e propietarios das oficinas de farmacia coñecer, debater e aprobar o texto no que se fixen as condicións establecidas para a prestación farmacéutica a través das oficinas de farmacia, que se poidan concertar coa Administración sanitaria ou outras entidades. Para estes efectos, a convocatoria para a súa aprobación irá dirixida única e exclusivamente a este grupo de colexiados.
23. Autorizar o nomeamento de directores técnicos, substitutos, adxuntos e rexentes das oficinas de farmacia, así como das restantes modalidades d exercicio profesional, de acordo coa normativa vixente en cada caso.
24. Redactar e aprobar, coa autorización da asemblea xeral os regulamentos de orde interna que se estimen convenientes para o bo funcionamento do colexio en canto que non se opoñan ao disposto nestes estatutos.
25. Facilitarlles aos farmacéuticos colexiados os libros receitarios, de estupefacientes, e en xeral, todos aqueles impresos que sexan necesarios para a boa marcha do seu exercicio profesional.
26. Tomar nota dos títulos de licenciado en farmacia, doutor, especialista, así como dos diplomas de cursos de formación e deixalos anotados nos conseguintes libros rexistro.
27. Participar coas facultades de farmacia no desenvolvemento das prácticas tuteladas, realización de cursos de especialización e formación continuada dos farmacéuticos, colaborando, se é o caso, na elaboración dos plans de estudo.
28. Facilitar, asegurar, manter e xestionar a infraestrutura da rede, o equipamento tecnolóxico e a seguranza necesaria das oficinas de farmacia para permitir a súa integración na rede sanitaria dos sistemas nacionais de saúde co obxecto de realizar a prestación farmacéutica de forma electrónica.
29. Subministrar a sinatura dixital electrónica aos seus colexiados para permitir a súa autenticación como profesionais sanitarios.
30. As demais que estean previstas nas leis ou poidan ser delegadas ou encomendadas polas administracións públicas no seu ámbito territorial.
Título III
Colexiación de licenciados en farmacia
Artigo 7º.-Colexiación.
1. A colexiación perfecciónase, e lexitima para o exercicio da actividade profesional, cando ademais de admitirse ao solicitante, se practique a inscrición no rexistro do colexio.
2. Con carácter xeral, para as persoas físicas, será requisito indispensable para o exercicio da profesión farmacéutica na provincia de Pontevedra, en calquera das súas modalidades, estar en posesión do título universitario de licenciado en farmacia, así como a plena incorporación a un Colexio Oficial de Farmacéuticos do territorio nacional. No caso de que o domicilio profesional único ou principal radique na provincia de Pontevedra será exixible a colexiación no dito colexio, conforme a Lei de colexios profesionais. Para o caso das sociedades profesionais haberá que aterse ao disposto na súa lexislación sectorial, sen prexuízo do establecido nestes estatutos.
3. A inscrición dunha sociedade profesional no correspondente rexistro colexial, non exime da obrigada colexiación das persoas físicas, polo que tamén deberán ter a súa propia colexiación os socios profesionais que formen parte dela.
4. A colexiación será obrigatoria para o exercicio de todas aquelas actividades profesionais para as cales se requira a licenciatura universitaria en farmacia, conforme permita a lexislación vixente e os estatutos da profesión.
5. Sempre que non exista incompatibilidade legal que o impida e se cumpran os requisitos previstos nestes estatutos, os colexiados poderán, logo de comunicación, que deberá realizarse na forma prevista no artigo 8º.3 destes estatutos, exercer profesionalmente no ámbito territorial correspondente a outro Colexio Oficial de Farmacéuticos diferente ao da súa colexiación.
6. Para exercer a súa profesión no ámbito territorial da provincia de Pontevedra, os farmacéuticos nacionais dun Estado membro da Unión Europea deberán incorporarse ao Colexio Oficial de Farmacéuticos da Provincia de Pontevedra, nos mesmos termos que quen teña nacionalidade española.
7. Así mesmo, os nacionais de Estados non membros da Unión Europea deberán cumprir os requisitos establecidos nestes estatutos, se é o caso, proceder á validación de títulos universitarios, e demais requisitos establecidos pola lexislación vixente para a súa incorporación a este colexio.
8. Para a súa incorporación ao colexio e o exercicio da profesión en calquera das súas modalidades, os farmacéuticos aos que se fai referencia nos puntos 6 e 7 deste artigo, deberán acreditar o coñecemento dalgunha das linguas oficiais da comunidade autónoma.
Artigo 8º.-Solicitude e requisitos xerais para a colexiación.
1. Na solicitude de colexiación como exercente, o interesado deberá especificar a concreta actividade ou actividades que vai desenvolver.
2. Para a admisión no Colexio Oficial de Farmacéuticos, xunto á instancia pola que se solicita a colexiación, acreditarase o cumprimento dos seguintes requisitos:
a) Ter nacionalidade española ou dalgún dos Estados membros da Unión Europea. No caso dos nacionais doutros Estados non membros da Unión Europea, haberá que aterse ao disposto pola vixente lexislación na materia, se ben para a súa admisión deberá acreditarse, en todo caso, permiso de residencia e/ou traballo.
b) Estar en posesión do título de licenciado en farmacia, e, se é o caso, dos títulos, diplomas e documentos que legalmente o habiliten para o exercicio da modalidade ou especialización correspondente. O título de doutor en farmacia, non acompañado do correspondente título de licenciado en farmacia, non habilitará nin facultará para o exercicio profesional. Para os nacionais dun Estado membro da Unión Europea, en canto a diplomas, certificados e outros títulos, haberá que aterse ao disposto na lexislación vixente, e igualmente para nacionais de Estados non membros da Unión Europea.
c) Satisfacer a cota de ingreso correspondente.
d) Non ter antecedentes que inhabilitan para o exercicio profesional, o que se fará constar nunha declaración xurada.
e) Acreditar fielmente os títulos ou nomeamentos civís, laborais ou administrativos que, en cada caso, xustifiquen o tipo de exercicio para o que se solicita a colexiación, de conformidade cos requisitos exixidos.
f) Acreditar fidedignamente a súa identidade.
3. Cando o solicitante proceda doutro Colexio Oficial de Farmacéuticos, deberá acompañar un certificado do colexio de procedencia acreditativo de:
a) Baixa colexial.
b) Modalidades de exercicio profesional ou especializacións da profesión das que teña constancia.
c) Que estea ao corrente de pagamento das cotas colexiais.
d) Que no se lle impuxera sanción disciplinaria firme de expulsión ou de encontrarse suspenso no exercicio da profesión.
Artigo 9º.-Modalidades de colexiación.
Segundo as particulares circunstancias que concorran en cada caso, na incorporación ao colexio distinguiranse as seguintes modalidades:
1. Por razón da actividade: exercente ou non exercente.
2. Por razón do sector de actividade profesional, nunha ou varias das seguintes actividades, segundo proceda:
a) Alimentación e nutrición.
b) Atención primaria.
c) Dermofarmacia.
d) Distribución.
e) Docencia e investigación.
f) Farmacia hospitalaria.
g) Industria.
h) Laboratorio.
i) Oficina de farmacia: non titulares.
j) Oficina de farmacia: titulares.
k) Óptica, optometría e audiopróteses.
l) Ortopedia e produtos sanitarios.
m) Saúde pública e administración.
n) Outras modalidades.
Artigo 10º.-Colexiados exercentes e non exercentes.
1. Serán colexiados exercentes aqueles farmacéuticos que desempeñen unha actividade profesional en calquera modalidade para a que os faculte o seu título universitario de licenciado en farmacia.
2. Son colexiados non exercentes aqueles farmacéuticos que, estando colexiados, non exercen ningunha actividade profesional para a que os faculta o seu título universitario de licenciado en farmacia. A súa incorporación e pertenza ao colexio será voluntaria mentres persista esta situación.
Artigo 11º.-Exercicio profesional ocasional.
1. Os farmacéuticos inscritos noutros colexios que vaian actuar profesionalmente no ámbito territorial deste colexio teñen a obriga de comunicalo con carácter previo ao inicio da dita actuación.
2. A dita comunicación consistirá na declaración da concreta actividade profesional no colexio no que se encontra colexiado, a concreta actividade profesional que vai desenvolver no ámbito da provincia de Pontevedra, así como que non se encontra inhabilitado por sentenza firme, nin suspendido por sanción disciplinaria firme para o exercicio da profesión ou actividade.
3. As comunicacións incorporaranse a unha base de datos creada para o efecto no colexio.
Artigo 12º.-Resolución das solicitudes de colexiación.
1. Presentada unha solicitude de incorporación ao colexio, na que non consten todos os datos e requisitos exixidos, concederase ao interesado un prazo de dez días hábiles para que solucione a omisión, coa advertencia de arquivo da solicitude, sen más trámite, se a mesma non se completa.
2. Instruído o expediente de colexiación, a admisión solicitada someterase á decisión da primeira Xunta de Goberno que teña lugar que, mediante resolución expresa aceptará ou denegará motivadamente a solicitude. A resolución seralle notificada ao interesado na forma prevista pola lexislación estatal reguladora do procedemento administrativo común, e farase pública no ámbito colexial.
3. Transcorridos tres meses desde a solicitude de colexiación, ou seis meses por prórroga expresa, sen notificarse a resolución ao interesado, a súa petición entenderase estimada e conforme a dereito, sempre que concorran todos os requisitos exixidos nestes estatutos.
4. Contra os acordos das xuntas de Goberno, admitindo ou denegando as solicitudes de colexiación, poderán os interesados interpoñer, no prazo dun mes, recurso de alzada ante o Consello de Colexios de Farmacéuticos de Galicia, caso da súa creación, ou do Consello Xeral de Colexios Oficiais de Farmacéuticos.
5. As solicitudes de colexiación serán denegadas:
a) Cando non se cumpran os requisitos exixidos, non se achegue toda a documentación requirida, o cando esta ofreza dúbidas razoables sobre a súa autenticidade.
b) Cando o solicitante non acredite ter satisfeito as cotas de colexiado no colexio de orixe.
c) Cando o solicitante sufrise algunha condena por sentenza firme dos tribunais, que no momento da solicitude o inhabilite para o exercicio profesional.
d) Cando, ao formular a solicitude, o interesado estivese suspendido do exercicio profesional, en virtude de sanción disciplinaria firme, imposta por outro Colexio Oficial de Farmacéuticos.
e) As solicitudes de colexiación temporais e ocasionais poderán denegarse no caso de existir incompatibilidade legal, entre a actuación que se pretende realizar con carácter temporal ou ocasional e/ou o exercicio profesional da actividade principal.
6. Cando un colexiado vexa alterada a modalidade ou concreta actividade de exercicio profesional que desempeña, deberá solicitar da Xunta de Goberno que a autorice para cambiar ou ampliar a modalidade de exercicio profesional e inscribirse na sección do rexistro que corresponda, achegando os títulos civís, laborais ou administrativos que, en cada caso, xustifican o referido cambio.
7. A Xunta de Goberno do colexio só outorgará a autorización cando o interesado cumpra todos os requisitos de colexiación exixidos regulamentariamente para a concreta modalidade ou actividade profesional de que se trate. Unha vez outorgada a autorización, procederase á práctica dos correspondentes asentos no rexistro.
8. Contra as resolucións da Xunta de Goberno poderase interpoñer recurso de alzada ante o Consello de Colexios de Farmacéuticos de Galicia no caso da súa creación, ou do Consello Xeral de Colexios Oficiais de Farmacéuticos.
9. Por razón xustificada de especial urxencia, poderanse autorizar altas, baixas e cambios de modalidade con carácter provisional que, en todo caso, deberán ser ratificados pola Xunta de Goberno na seguinte sesión que teña lugar.
Artigo 13º.-Rexistro dos colexiados.
1. Unha vez estimada a solicitude de incorporación ao colexio, procederase de oficio á súa inscrición na sección ou seccións do rexistro que correspondan. A inscrición neste rexistro ten por finalidade posibilitar que o colexio exerza todas as súas competencias, en particular no que atinxe á deontoloxía, ás incompatibilidades e á potestade disciplinaria. Non se poderá iniciar o exercicio da actividade ata que se practicase a inscrición no rexistro do colexio.
2. O rexistro é público. Non obstante isto, deberá cumprirse o establecido na normativa de protección de datos, e o disposto nos artigos 37 e 38 da Lei 30/1992, do 26 de novembro, de réxime xurídico das administracións públicas e do procedemento administrativo común.
3. Nos termos establecidos pola lei, só poden consultar o contido do rexistro as persoas con interese lexítimo debidamente acreditado, quen ademais poderá solicitar a obtención de copias, sen prexuízo de que poida esixirse o aboamento das taxas correspondentes.
4. O rexistro de colexiados depende do secretario da Xunta de Goberno do colexio, a quen corresponde a súa dirección, xestión e coordinación. É igualmente competencia da secretaría xeral a custodia e arquivo da documentación orixinal e xustificativa, a práctica das inscricións, cancelación e demais anotacións rexistrais, ou expedir as certificacións que se soliciten.
Artigo 14º.-Seccións do rexistro dos colexiados.
1. O Rexistro de Farmacéuticos colexiados organizarase nas seguintes seccións:
a) Alimentación e nutrición.
b) Atención primaria.
c) Dermofarmacia.
d) Distribución.
e) Docencia e investigación.
f) Farmacia hospitalaria.
g) Industria.
h) Laboratorio.
i) Oficina de farmacia: non titulares.
j) Oficina de farmacia: titulares.
k) Óptica, optometría e audiopróteses.
l) Ortopedia e produtos sanitarios
m) Saúde pública e administración.
n) Outras modalidades.
2. A inscrición nas seccións determinarase en función da concreta actividade profesional que desenvolve cada un dos farmacéuticos colexiados.
Artigo 15º.-Contido dos asentos de inscrición dos farmacéuticos colexiados exercentes.
1. O contido mínimo dos asentos de inscrición será o seguinte:
a) Nome e apelidos do colexiado.
b) Os datos de data e lugar de expedición do título de licenciado en farmacia e, se é o caso, os do doutoramento.
c) Domicilio para efecto das notificacións colexiais.
2. Cando a inscrición se realice na sección correspondente a titulares e propietarios de oficinas de farmacia, deberá deixarse constancia ademais dos seguintes datos:
a) Data de outorgamento da autorización do establecemento sanitario. Ademais deberá conservarse copia da autorización sanitaria no arquivo de documentación.
b) No caso de que exista copropiedade e cotitularidade da oficina de farmacia, ademais do nome e apelidos de todos os interesados, deberá indicarse cal é a distribución de dereitos, obrigas e responsabilidades, precisándose a porcentaxe que corresponde a cada copropietario e cotitular.
c) Dirección na que estea situada a oficina de farmacia.
3. No arquivo de documentación conservarase copia dos títulos de licenciatura e doutoramento.
Artigo 16º.-Anotacións complementarias no rexistro.
Producirase a anotación complementaria nos seguintes casos:
1. Cando se impuxese unha sanción disciplinaria ao colexiado. Para a práctica dese asento non será necesaria a firmeza da sanción.
2. Cando o colexio reciba notificación das sentenzas xudiciais firmes, ou resolucións administrativas que gañaran firmeza, polas que se anule unha sanción disciplinaria.
3. Cando o colexio reciba notificación das sentenzas xudiciais firmes, nas que se impoña unha sanción penal que afecte ao exercicio profesional.
4. Cando o colexio reciba notificación das sentenzas xudiciais firmes, ou resolucións administrativas que gañaran firmeza en vía administrativa, recaídas sobre autorizacións de apertura, funcionamento, ampliación, modificación, traslado, transmisión ou peche dalgunha oficina farmacéutica.
5. Cando o colexio reciba notificación das medidas cautelares adoptadas polos xuíces ou tribunais, ou pola Administración competente, que produce na suspensión da vixencia das mencionadas autorizacións.
6. Calquera outra medida que afecte os asentos de inscrición practicados no rexistro.
Artigo 17º.-Asentos de cancelación.
1. Practicarase o asento de cancelación da inscrición:
a) Cando se produza a baixa dalgún colexiado, ben por cambio da situación de exercente ou de non exercente, ou viceversa, ben por baixa no colexio por calquera outra circunstancia.
b) Cando se extinguisen as responsabilidades derivadas da imposición dunha sanción disciplinaria cancelarase a correspondente anotación complementaria.
c) Cando, por calquera circunstancia, se produza a total e definitiva perda de eficacia do acto de autorización da oficina de farmacia.
2. En todo caso, a práctica do asento de cancelación non eximirá ao colexio do deber de conservar a inscrición e ulteriores asentos, e mantelos accesibles á súa pública consulta.
Artigo 18º.-Asentos de rectificación.
1. Os erros materiais, de feito ou aritméticos, que se detecten no contido dos asentos practicados, serán rectificados, de oficio ou por instancia de parte, polo propio encargado do rexistro mediante a anotación de rectificación.
2. Os erros que se deriven dos asentos do rexistro deberán corrixirse, de conformidade co establecido na lexislación estatal do procedemento administrativo común, e a continuación practicarase a anotación de rectificación.
Artigo 19º.-Notas marxinais.
Farase constar mediante nota marxinal calquera outro acto ou resolución que pola súa natureza deba facerse constar no rexistro.
Artigo 20º.-Réxime xurídico dos actos e actuacións do rexistro.
1. Cando para a práctica dun asento non consten todos os datos e requisitos exixidos, concederase ao interesado un prazo de dez días hábiles para que resolva a omisión, coa advertencia de cualificación negativa da práctica do asento, e o arquivo das actuacións, se non se completa a documentación requirida.
2. O secretario encargado do rexistro cualificará negativamente a práctica do asento cando non se axuste ao establecido nestes estatutos. Cando a cualificación sexa positiva, practicará o asento que corresponda.
3. Para que forneza efectos, a cualificación negativa realizada polo secretario encargado do rexistro, deberá ser confirmada pola Xunta de Goberno.
4. Contra cualificación negativa para a práctica dun asento rexistral que fose confirmada pola Xunta de Goberno, poderán os interesados interpoñer, no prazo dun mes, recurso de alzada ante o Consello de Colexios de Farmacéuticos de Galicia, caso da súa creación, ou do Consello Xeral de Colexios Oficiais de Farmacéuticos.
Título IV
Estatutos dos colexiados
Artigo 21º.-Dereitos dos colexiados.
1. Desde o momento da súa incorporación ao colexio profesional, todo farmacéutico colexiado terá dereito a:
a) Exercer a profesión para a concreta actividade ou actividades nas que fose admitido e inscrito na correspondente sección do rexistro colexial.
b) Ser asistido e asesorado polo colexio, de acordo cos medios de que este dispoña, en cantas cuestións se susciten fronte a terceiros por razón de exercicio profesional, e que a Xunta de Goberno considere de interese para a profesión.
c) Recibir as circulares, notificacións, comunicacións e demais documentación que se acorde remitir polo Consello Oficial de Farmacéuticos da Provincia de Pontevedra, polo Consello de Farmacéuticos de Galicia, en caso da súa creación, e polo Consello Xeral de Colexios Oficiais de Farmacéuticos.
d) Ter acceso aos libros de actas e de contabilidade xeral, en presenza dun membro da Xunta de Goberno, ou de quen sexa delegado por esta, e a obter as certificacións correspondentes.
e) Participar na xestión corporativa e, polo tanto, exercer os dereitos de petición, voto, acceso a postos e cargos directivos, mediante os procedementos, e con cumprimento dos requisitos, que se establecen nestes estatutos.
f) Participar no uso e goce dos bens e servizos colexiais, dentro das normas reguladoras inevitablemente exixidas pola súa natureza colectiva.
g) Ser recibido, por petición propia, polo presidente e demais membros da Xunta de Goberno, de acordo coas normas establecidas para ese caso.
h) Asociarse e agruparse con fins profesionais no seo do colexio, con sometemento, en todo caso, aos seus órganos de goberno.
i) Actuar no exercicio da súa profesión con toda liberdade e independencia, sen outras limitacións que as impostas pola leis e polas normas estatutarias, podendo, para tal efecto, solicitar e obter do colexio e, se é o caso, do respectivo Consello Autonómico e Consello Xeral de Colexios Oficiais de Farmacéuticos a protección da súa lícita actuación, baixo o amparo da Constitución.
j) Serlle expedida certificación sobre os feitos e circunstancias do seu exercicio profesional dos que teña constancia documentada o colexio.
2. A participación dos farmacéuticos colexiados na organización e funcionamento do colexio realizarase mediante o exercicio dos seguintes dereitos:
a) O dereito ao sufraxio activo e pasivo para a elección dos membros nos órganos de goberno, de acordo co establecido nestes estatutos.
b) O dereito a promover actuacións dos órganos de representación e goberno, por medio de iniciativas formuladas nos termos previstos estatutariamente.
c) O dereito a crear agrupacións representativas de intereses específicos.
d) O dereito a participar na deliberación da asemblea xeral, con pleno dereito a votar en todas as decisións que sexan da súa competencia.
3. Corresponderá unicamente aos farmacéuticos titulares e propietarios das oficinas de farmacia coñecer, debater e aprobar o texto no que se fixan as condicións establecidas para a prestación farmacéutica a través das oficinas de farmacia, que se poidan concertar coa Administración sanitaria ou outras entidades. Para estes efectos, a convocatoria para a súa aprobación irá dirixida única e exclusivamente a este grupo de colexiados.
Artigo 22º.-Deberes dos colexiados.
Desde a súa incorporación ao colexio, todo farmacéutico colexiado contrae os seguintes deberes:
1. Cumprir estritamente, en calquera das modalidades admitidas para o exercicio da profesión farmacéutica, o disposto na lexislación sanitaria e do medicamento, nestes estatutos e nos xerais da profesión farmacéutica, así como acatar as decisións do colexio cando fosen axustadas a dereito.
2. Respectar e gardar o segredo profesional, considerado como un dereito e un deber do farmacéutico.
3. Exercer a profesión ou modalidade desta a que se dediquen, procurando en todo momento realizar coa máxima eficacia as tarefas sanitarias e asistenciais que lle sexan propias, de acordo cos criterios básicos do uso racional dos medicamentos establecidos nas leis e nas directrices deste colexio, do Consello Autonómico, caso da súa creación e do Consello Xeral de Colexios Oficiais de Farmacéuticos.
4. Esforzarse por ofrecer unha elevada calidade nas súas actuacións profesionais, mediante unha formación permanente que actualice os seus coñecementos.
5. Poñer en coñecemento do colexio os actos de intrusión ou de exercicio ilegal e calquera outros profesionalmente reprobables dos que tivese coñecemento.
6. Evitar toda clase de convenios e acordos ou pactos con outras profesións sanitarias ou con entidades públicas ou privadas que teñan por obxecto lucrarse coa recomendación e ordenación dos seus respectivos servizos e impida a liberdade de elección do usuario.
7. Tramitar por conduto do colexio, que lle dará curso co seu preceptivo informe, toda petición ou reclamación que se teña que formular ao Consello Autonómico, caso da súa creación ou ao Consello Xeral de Colexios Farmacéuticos, e poñer en coñecemento do colexio todas aquelas iniciativas que afecten a actividade profesional.
8. Solicitar o oportuno cambio no rexistro colexial cando se produza variación no seu exercicio profesional.
9. Comunicar puntualmente ao colexio os cambios de domicilio, así como calquera outra variación de tipo burocrático ou administrativo que afecte a súa situación colexial.
10. Someter á consideración e aprobación, se é o caso, do colexio, calquera clase de propaganda e publicidade que lle interese realizar sobre establecementos e servizos profesionais relacionados con calquera clase de exercicio da profesión.
11. Respectar os prezos de venda das especialidades farmacéuticas determinados pola lexislación vixente.
12. Cumprir estritamente as funcións de adquisición, custodia, subministración, control e dispensación de medicamentos tanto de uso humano como de uso animal, mediante a presenza obrigada e actuación profesional dos farmacéuticos necesarios para unha correcta asistencia, tanto na oficina de farmacia como nos servizos de farmacia hospitalaria e de atención primaria, caixas de urxencias anexas, depósitos de medicamentos, almacéns de distribución de medicamentos, agrupacións gandeiras e nos establecementos comerciais polo miúdo de medicamentos de uso animal.
13. Cumprir os horarios, quendas de garda e servizos de urxencia establecidos.
14. Propor o nomeamento de substitutos, rexentes ou adxuntos nos casos exixidos polas leis.
15. Non difundir informacións que se declaren confidenciais, conforme a lexislación sanitaria e normativa legal.
16. Aboar as cotas colexiais regulamentariamente establecidas.
Artigo 23º.-Normas básicas de deontoloxía profesional.
Todo colexiado absterase de:
1. Realizar actividades profesionais que sexan incompatibles a teor do disposto pola normativa legal vixente.
2. Desempeñar calquera clase de intereses económicos directos cos laboratorios farmacéuticos, por parte do farmacéutico con exercicio profesional nos establecementos e servizos de Atención Farmacéutica previstos no artigo 51 da Lei 5/1999, do 21 de maio, de ordenación farmacéutica da Comunidade Autónoma de Galicia.
3. Preparar remedios secretos.
4. Comercializar medicamentos non autorizados.
5. Ofrecer primas, obsequios, concursos ou actos similares como método de venda ao público dos medicamentos.
6. Realizar calquera actuación expresamente prohibida polas leis e a normativa colexial.
7. Realizar calquera outra actuación que atente contra a deontoloxía profesional.
Artigo 24º.-Perda da condición de colexiado.
1. A condición de colexiado perderase polas seguintes causas:
a) Falecemento do colexiado.
b) Baixa voluntaria comunicada por escrito.
c) Perda dos requisitos para a colexiación, acreditada mediante expediente con audiencia do interesado.
d) Expulsión do colexio, acordada en expediente disciplinario, unha vez firme o acto sancionador.
e) Condena xudicial firme que leve consigo a accesoria de inhabilitación profesional.
f) Falta de pagamento de seis meses de cotas, logo de requirimento fidedigno efectuado ao interesado.
2. A perda da condición de colexiado non liberará o interesado do cumprimento das obrigas, nin do pagamento das cotas ordinarias e extraordinarias impostas antes de que a baixa tivese lugar.
3. As decisións referidas á perda da condición de colexiado adoptadas pola Xunta de Goberno poderán ser obxecto de recurso de alzada ante o Consello Autonómico, en caso da súa creación, ou ante o Consello Xeral de Colexios de Farmacéuticos no prazo de trinta días hábiles.
Título V
Sociedades profesionais
Artigo 25º.-Ámbito de aplicación.
1. Este título será de aplicación naquelas sociedades profesionais, calquera que sexa a súa forma societaria, definidas como tal pola Lei 2/2007, do 15 de marzo, que, tendo fixado o seu domicilio social na provincia de Pontevedra, incluirán como obxecto social algunha das seguintes actividades profesionais:
a) Exercicio profesional en laboratorios.
b) A distribución e industria de medicamentos de uso humano.
c) A produción, distribución ou dispensación de medicamentos de veterinaria.
d) Óptica oftálmica, optometría e acústica audiométrica.
e) Todas aquelas outras para cuxo exercicio profesional sexa exixible o título universitario de licenciado en farmacia, coa excepción do disposto no apartado 2 deste artigo.
2. En ningún caso poderán as sociedades profesionais ser titulares, propietarias ou copropietarias dunha oficina de farmacia, nin incluír, entre as actividades profesionais que constitúan o seu obxecto social, a explotación dunha oficina de farmacia.
3. A inscrición no Rexistro de Sociedades Profesionais é imprescindible para o comezo da actividade profesional exercida polos socios profesionais e imputable á propia sociedade profesional.
Artigo 26º.-Organización do Rexistro de Sociedades Profesionais.
1. O rexistro estará integrado por dúas seccións:
a) A sección de sociedades profesionais na que se inscribirán aquelas cuxo obxecto social exclusivo sexa algunha ou varias das actividades previstas no artigo 25º.
b) A sección de sociedades multidisciplinares nas que se inscribirán aquelas sociedades entre cuxas actividades figure algunha ou varias das actividades previstas e o dito artigo 25º.
2. O Rexistro Colexial de Sociedades Profesionais estará aloxado na sede colexial e contará cunha folla rexistral por cada sociedade profesional inscrita, na que constarán todas as inscricións relativas a esta. As ditas follas poderán establecerse en soporte informático.
3. Así mesmo, levarase un arquivo individualizado para cada sociedade, onde se depositarán, previa á súa incorporación ao rexistro, documentos consignados no artigo 29º destes estatutos.
Artigo 27º.-Inscrición. Obrigatoriedade e contido.
1. Calquera agrupación que se constituíra para o exercicio en común das actividades profesionais previstas no artigo 25º destes estatutos deberán constituírse como sociedades profesionais, xa sexan civís ou mercantís, conforme o previsto na Lei 2/2007, e inscribirse no Rexistro Mercantil correspondente ao seu domicilio social. Do mesmo modo están obrigadas as sociedades multidisciplinarias que conten entre as dúas ou máis actividades profesionais que constitúan o seu obxecto social con algunha ou algunhas das establecidas no artigo 25º destes estatutos.
2. Se o domicilio social da sociedade estivese dentro do ámbito territorial do Colexio de Farmacéuticos de Pontevedra, deberán obrigatoriamente inscribirse no Rexistro de Sociedades Profesionais deste colexio oficial.
3. Como consecuencia do previsto no punto anterior, os colexiados que presentasen a condición de socios profesionais dunha sociedade profesional que cumpra as condicións establecidas no punto 1 anterior virán obrigados a inscribir a dita sociedade e cantas modificacións estatutarias se realicen no Rexistro de Sociedades Profesionais do colexio, todo isto con independencia das comunicacións que de oficio efectúe o rexistrador mercantil relativas á práctica das inscricións realizadas no Rexistro Mercantil polas sociedades profesionais.
Artigo 28º.-Actos suxeitos a inscrición.
1. Inscribiranse no Rexistro de Sociedades Profesionais do Colexio Oficial de Farmacéuticos de Pontevedra os seguintes datos:
a) Denominación ou razón social.
b) Domicilio social.
c) Data, reseña identificativa da escritura pública de constitución e notario autorizante.
d) Duración prevista da sociedade.
e) A actividade ou actividades profesionais que constitúan o obxecto social.
f) Identificación dos socios profesionais co seu número de colexiación e o colexio de procedencia.
g) Identificación dos socios non profesionais.
h) Identificación das persoas que se encarguen da administración e representación da sociedade.
2. Así mesmo, inscribiranse os seguintes actos:
a) Os cambios de socios profesionais e non profesionais.
b) Os cesamentos e nomeamentos dos administradores sociais.
c) A fusión, transformación, escisión, disolución e liquidación das sociedades inscritas.
d) Calquera outra modificación que se efectuase no contrato social, denominación, obxecto e domicilio social.
e) As eventuais resolucións sancionadoras aos colexiados socios profesionais que afecten o seu exercicio profesional.
f) Calquera outros que viñesen exixidos pola normativa de desenvolvemento da Lei de sociedades profesionais, por resolucións da Dirección Xeral de Rexistros e Notariado (DGRN) e polas normas e acordos que puidese adoptar a Xunta de Goberno do colexio para a aplicación, desenvolvemento e interpretación deste título.
Artigo 29º.-Procedemento de inscrición.
1. Inscrición a solicitude da sociedade profesional ou os seus socios colexiados:
a) Primeira inscrición.
1. A solicitude de primeira inscrición no Rexistro Colexial de Sociedades Profesionais, formulada en impreso normalizado, e subscrita polo representante legal da sociedade e polo socio ou socios profesionais farmacéuticos colexiados no Colexio Oficial de Farmacéuticos da Provincia de Pontevedra, no caso de que fosen distintos, dirixirase ao secretario do colexio e presentarase na secretaría desste.
2. Á solicitude acompañaranse os seguintes documentos:
-Copia autorizada da primeira copia da escritura pública de constitución da sociedade, ou primeira copia, na que constará a correspondente dilixencia de inscrición no Rexistro Mercantil.
-Orixinal ou copia compulsada da póliza do seguro que cubra a responsabilidade na que a sociedade poida incorrer.
-Orixinal ou copia compulsada da tarxeta de identificación fiscal da sociedade.
-Certificado individual, emitido polo Colexio de Oficial Farmacéuticos de procedencia, que acredite a titulación, colexiación e habilitación do ou dos farmacéuticos socios profesionais, no caso de que non figure como anexo á escritura.
-Declaración de calquera compromiso establecido entre os socios que se refiran á práctica do seu exercicio profesional ou ás súas relacións co colexio.
No arquivo do colexio quedará copia compulsada polo secretario do colexio de todos os documentos anteriormente citados.
3. Da solicitude e documentación recibida facilitarase xustificante aos interesados, selando a copia da solicitude se trasladara ao secretario do colexio, como responsable do rexistro.
4. A solicitude e documentación recibida trasladarase aos servizos xurídicos do colexio, que emitirán informe de cualificación da sociedade profesional, o cal deberá concluírse coa indicación de se procede ou non a súa inscrición no rexistro colexial, de conformidade coas previsións contidas na Lei nos estatutos do colexio.
5. Se a solicitude reunise os requisitos previstos na lei e nestes estatutos, procederase a efectuar a inscrición da sociedade nos termos previdos neste regulamento, logo de acordo para o efecto adoptado pola Xunta de Goberno. No caso de que a solicitude de inscrición reunise todos os requisitos exixibles, o prazo para practicala non poderá exceder de trinta días hábiles desde a súa entrada no colexio. Para estes efectos consideraranse hábiles os festivos, domingos e o mes de agosto.
6. Se a solicitude non facilitase os datos e documentos sinalados neste artigo, ou se a sociedade non reunise algunha das condicións exixidas pola lei, suspenderase a inscrición e requirirase polo secretario á sociedade e aos socios que pertenzan ao colexio para que, no prazo de trinta días hábiles, procedan á oportuna resolución, advertíndoos de que, se así non o fixesen, teranse por desistidos da súa petición, logo de resolución ditada para o efecto.
7. Efectuada a resolución ou transcorrido o prazo estipulado no parágrafo anterior, o secretario do colexio elevará o expediente á Xunta de Goberno, que tomará acordo admitindo ou denegando a inscrición solicitada.
8. Só poderá denegarse a inscrición no rexistro se a solicitude non reunise os datos ou non acompañase os documentos establecidos na normativa aplicable ou se se incumprise algún dos demais requisitos esixidos pola lei ou os estatutos colexiais. Nestes casos o secretario do colexio, co visto e prace do presidente, certificará a resolución denegatoria da inscrición no prazo de trinta días seguintes á notificación do requirimento de resolución, notificándollo a continuación á sociedade afectada e aos socios profesionais farmacéuticos colexiados. A dita resolución haberá de ser ratificada pola Xunta de Goberno na primeira reunión ordinaria que celebre.
9. Se á vista do informe dos servizos xurídicos se considerara que a Inscrición no Rexistro Mercantil se practicou con vulneración de aspectos esenciais ou formais da Lei 2/2007, a Xunta de Goberno poderá adoptar acordo de interpoñer recurso gobernativo ante a dirección xeral dos rexistros e do notariado en impugnación do acto rexistral, cursando a pertinente comunicación en tal sentido ao rexistrador mercantil. En todo caso procederase a notificar ao Rexistro Mercantil os acordos polos que se denegue a inscrición.
10. Á sociedade inscrita asignaráselle un número específico de rexistro.
11. Inscrita a sociedade, na escritura pública de constitución que para o efecto se presentase farase constar unha dilixencia, subscrita polo secretario do colexio, coa seguinte lenda:
«Logo de exame e cualificación da documentación achegada e de conformidade co artigo 8.4º da Lei 2/2007, de sociedades profesionais, procédese á súa inscrición no rexistro deste Colexio Oficial de Farmacéuticos da provincia de Pontevedra.
Sociedade inscrita ao nº ...
Data de inscrición: dd/mm/aaaa
Asdo. O Secretario»
A expresada lenda consignarase inmediatamente despois da do Rexistro Mercantil.
12. No prazo para solicitar pola sociedade e por un ou varios socios profesionais pertencentes ao colexio aquelas inscricións exixidas por este regulamento, e que non sexan comunicadas polo rexistrador mercantil, será de quince días hábiles contados a partir do seguinte ao que fosen inscritas polo rexistrador mercantil.
b) Inscricións sucesivas.
Polo secretario do colexio procederase a efectuar as inscricións correspondentes aos cesamentos e nomeamentos da administradores, representantes, cambios de socios, modificacións do contrato social, da denominación ou do domicilio social, ou calquera outro cambio suxeito a inscrición no Rexistro Mercantil. As ditas eventuais modificacións deberán ser notificadas ao colexio no prazo de quince días hábiles seguintes á súa plasmación na correspondente escritura pública e inscrición no Rexistro Mercantil. Será necesario que a solicitude vaia acompañada da primeira copia da escritura que en casa caso corresponda, na que deberá constar a dilixencia de inscrición no Rexistro Mercantil correspondente.
De non producirse ningunha modificación, cada dous anos a propia sociedade inscrita ou os socios farmacéuticos deberán formular e entregar no colexio declaración formal de que se manteñen inalteradas as circunstancias sociais e de que a sociedade, polo tanto, continúa reunindo todos os requisitos legalmente exixibles.
c) Comunicación a outros rexistros.
Practicada calquera tipo de inscrición, o responsable do rexistro colexial procederá a comunicar a mesma ao Rexistro Xeral de Sociedades Profesionais da Xunta de Galicia, así como ao Ministerio de Xustiza.
No suposto de sociedades multidisciplinares, una vez practicada a correspondente inscrición no rexistro, o colexio dará traslado disto aos demais colexios profesionais que proceda para os efectos sinalados no artigo 8.6º da Lei 2/2007, do 15 de marzo.
d) Notificación e recursos contra a denegación da inscrición.
1. Dos acordos adoptados pola Xunta de Goberno darase traslado -con devolución da documentación orixinal presentada e sen prexuízo de deixar testemuño desta no expediente, aos solicitantes da inscrición no rexistro colexial e ao propio Rexistro Mercantil, indicándose, en todos os casos, os recursos que contra estes puideran interpoñerse e o órgano ante o que isto debería ter lugar, así como os prazos para levalo a cabo. A denegación de inscricións a sociedades multidisciplinares tamén haberá de notificarse ao resto dos colexios profesionais afectados, así como ao Rexistro Mercantil onde a sociedade estivese inscrita.
2. Contra a denegación de inscrición de calquera acto ou extremo no rexistro colexial poderán os interesados interpoñer, no prazo dun mes desde a recepción da notificación, recurso de alzada ante o Consello de Colexios de Farmacéuticos de Galicia, caso da súa creación, ou do Consello Xeral de Colexios Oficiais de Farmacéuticos.
3. A solicitude de inscrición poderá reproducirse unha vez que cesen as causas que motivaron a denegación.
2. Comunicacións do Rexistro Mercantil.
Cando, conforme prevén o artigo 8.4º da Lei de sociedades profesionais, o colexio recibise do rexistrador mercantil comunicacións de oficio relativas á práctica das inscricións realizadas no Rexistro Mercantil polas sociedades profesionais, dirixirase á sociedade afectada para que efectúe, así mesmo, a inscrición no rexistro colexial na forma previda no punto 1 deste artigo, advertíndoa de que, se así non o fixese, non se procederá á inscrición e non se producirán os efectos inherentes a esta, e especificamente o da adquisición da capacidade de obrar no ámbito do exercicio profesional.
Se a comunicación se referise a algún tipo de inscrición realizada no Rexistro Mercantil e atinente a unha sociedade xa inscrita no rexistro colexial, requirirase a sociedade para que achegue no prazo de quince días hábiles a documentación que, en cada caso, proceda, advertíndolle de que, se así non o fixese, procederase a suspender os efectos derivados da inscrición mentres non se achegase na forma prevista neste título.
Artigo 30º.-Requisitos legais para a inscrición.
1. Para a súa inscrición no Rexistro de Sociedades Profesionais do Colexio de Farmacéuticos de Pontevedra, a sociedade profesional deberá reunir os seguintes requisitos:
a) Forma xurídica.
As sociedades profesionais poderán constituírse de acordo a calquera das formas societarias previstas polas leis.
Na denominación social deberá figurar, xunto á indicación da forma social de que se trate, a expresión profesional. Ambas as dúas indicacións poderán incluírse de forma desenvolvida ou abreviada.
A denominación abreviada das sociedades profesionais formarase coas siglas propias da forma social adoptada, seguidas da letra P, correspondente ao cualificativo de «profesional».
b) Socio profesional colexiado.
1. Para poder inscribirse no Rexistro Colexial de Sociedades Profesionais do colexio, a totalidade dos socios profesionais farmacéuticos deberán estar colexiados como exercentes no Colexio Oficial de Farmacéuticos da provincia de Pontevedra, debendo permanecer na dita condición todos os socios profesionais farmacéuticos para que non se proceda a cancelar a inscrición da sociedade da que formen parte.
2. Os socios profesionais farmacéuticos deberán encontrarse no pleno exercicio do seus dereitos corporativos e profesionais.
3. Non poderán ser socios profesionais as persoas en quen concorra causa de incompatibilidade para o exercicio da profesión ou profesións que constitúan o obxecto social, nin aquelas que se encontren inhabilitadas para o dito exercicio en virtude de resolución xudicial ou corporativa firme.
c) Obxecto social.
O obxecto social haberá de vir referido ao exercicio profesional das actividades propias da titulación de farmacia establecidas no artigo 25º destes estatutos, quedando expresamente prohibido que o dito obxecto social o constitúa a titularidade ou explotación dunha oficina de farmacia.
d) Inscrición previa no Rexistro Mercantil.
A sociedade profesional deberá de estar inscrita en Rexistro Mercantil en cuxo ámbito territorial radique o colexio.
e) Contratación de seguro de responsabilidade civil profesional.
A sociedade profesional deberá subscribir unha póliza de seguro que cubra a responsabilidade na que poida incorrer no exercicio da actividade ou actividades que constitúen o obxecto social, estando obrigada a manter as correspondentes pólizas ao corrente de pagamento.
A precitada obriga de aseguramento da sociedade é independente da que, se é o caso, corresponda a cada un dos socios profesionais farmacéuticos que formen parte dela.
2. Pervivencia dos requisitos.
a) Os requisitos enunciados anteriormente neste artigo e calquera outro que puidese impoñer a normativa de aplicación, deberán cumprirse ao longo de toda a vida da sociedade profesional, constituíndo causa de cancelación da inscrición no rexistro colexial o seu incumprimento sobrevido, a non ser que a situación se regularice no prazo máximo de tres meses contados desde o momento no que se produciu o incumprimento. Durante este prazo suspenderanse por acordo da Xunta Directiva do colexio os efectos colexiais e profesionais da inscrición.
b) Sen prexuízo dos efectos colexiais e profesionais que producirá a baixa no rexistro colexial, procederase a comunicar ao rexistrador mercantil, ao Ministerio de Xustiza, á Xunta de Galicia, se é o caso, e a outros eventuais colexios profesionais afectados, calquera posible incumprimento sobrevido dos requisitos enunciados neste artigo ou de calquera outro que poida vir imposto pola normativa de aplicación. En caso de ser necesario, e dadas as condicións precisas para isto, a Xunta de Goberno do colexio adoptará de oficio as disposicións oportunas para perseguir que a eventual concorrencia dalgún dos ditos incumprimentos produza a cancelación da inscrición no Rexistro Mercantil e nos portais de Internet instituídos polo mandato do artigo 8.5º da Lei de sociedades profesionais.
c) As sociedades profesionais e os socios profesionais farmacéuticos deberán solicitar a cancelación da inscrición no Rexistro Colexial de Sociedades Profesionais cando cesen na actividade que determina a súa inclusión no ámbito de aplicación deste regulamento ou cando deixen de cumprir os requisitos exixidos legal e estatutariamente para a inscrición.
A solicitude deberá dirixirse ao secretario do colexio e terá que formularse dentro do mes seguinte ao feito que a motiva.
d) Poderase cancelar de oficio a inscrición das sociedades inscritas no rexistro colexial cando a sociedade profesional incumpra algúns dos orzamentos exixidos pola lei ou polos estatutos. Da cancelación da inscrición dará conta o Rexistro Mercantil, ao Ministerio de Xustiza e á Comunidade Autónoma, se é o caso.
Artigo 31º.-Efectos da inscrición e renovación desta.
1. A inscrición no rexistro colexial producirá os seguintes efectos:
a) Dotará a sociedade profesional de capacidade de obrar no ámbito profesional, nos termos en que os presentes estatutos o permitan.
b) Habilitará a sociedade profesional para ser recoñecida, para efectos colexiais e profesionais, polo resto dos colexios oficiais de farmacéuticos existentes en España, sempre previa a correspondente acreditación dos socios profesionais a través dos cales exerza a súa actividade.
c) Permitirá ao colexio o exercicio sobre a sociedade profesional das competencias que lle outorga o ordenamento xurídico sobre os profesionais colexiados, nos termos establecidos na lei.
d) Tanto a sociedade como os socios profesionais que actúan no seu seo estarán sometidos ao réxime deontolóxico e disciplinario recollido nos estatutos do colexio.
2. A inscrición non exime a sociedade profesional inscrita nin aos socios profesionais farmacéuticos da obriga de xustificar en calquera momento, cando sexan requiridos para iso, o mantemento dos requisitos previstos neste regulamento.
3. A inscrición da sociedade profesional no rexistro colexial non implica en ningún caso a adquisición pola mesma dos dereitos políticos que estes estatutos colexiais recoñecen unicamente aos farmacéuticos colexiados.
Artigo 32º.-Recoñecemento das sociedades inscritas noutros colexios.
O recoñecemento das sociedades profesionais inscritas no rexistro doutro Colexio Oficial de Farmacéuticos para actuar na demarcación do Colexio Oficial de Farmacéuticos da Provincia de Pontevedra, tramitarase, para cada pretendida actuación profesional, a través da previa acreditación do socio ou socios profesionais farmacéuticos colexiados a través dos cales a sociedade profesional pretenda desempeñar o seu obxecto social, caso de que os ditos profesionais non estivesen xa colexiados no Colexio Oficial de Farmacéuticos da Provincia de Pontevedra. Os ditos farmacéuticos, colexiados ou acreditados no colexio, deberán achegar ao colexio a correspondente certificación emitida polo colexio de procedencia na que consten os datos sociais e persoais sinalados no anterior artigo 28º, practicándose, se é o caso, a correspondente anotación nun libro auxiliar para o efecto instituído.
Artigo 33º.-Dereitos e obrigas específicas das sociedades profesionais.
1. A intervención das sociedades profesionais na vida colexial levarase a cabo en todos os casos a través do socio ou socios profesionais colexiados no Colexio Oficial de Farmacéuticos da Provincia de Pontevedra, carecendo a sociedade profesional de dereito de voto ou de sufraxio activo ou pasivo.
2. As actuacións presuntamente contrarias á deontoloxía profesional imputables á sociedade profesional depuraranse en vía disciplinaria instruída contra o socio ou socios profesionais farmacéuticos e os seus efectos sancionadores, de habelos, terán efecto, ademais de sobre os colexiados, sobre a inscrición rexistral societaria se a isto houber lugar, nos termos previdos pola lei.
3. Tanto a sociedade inscrita como os seus propios socios profesionais colexiados no Colexio Oficial de Farmacéuticos da Provincia de Pontevedra quedarán suxeitos ao réxime disciplinario e sancionador recollido no título IX destes estatutos.
Artigo 34º.-Dereitos de inscrición e mantemento do rexistro.
O Colexio de Farmacéuticos da Provincia de Pontevedra poderá exixir, logo de acordo da súa Xunta de Goberno para o seu establecemento ou modificación, dereitos de inscrición e de mantemento do Rexistro de Sociedades Profesionais ás entidades que se inscriban neste, que insten actos inscribibles ou que soliciten as certificacións oportunas. Tales dereitos non terán, en ningún caso, a consideración de cotas de colexiación a cargo das sociedades.
Artigo 35º.-Publicidade do rexistro.
O Rexistro de Sociedades Profesionais é de carácter público, de forma que o colexio terá que informar das inscricións a calquera con interese lexítimo que así o demande, expedindo o secretario logo de aboamento, se é o caso, da taxa correspondente, as certificacións a que houber lugar.
Os datos persoais facilitados polos interesados serán incluídos no ficheiro de datos do rexistro colexial para as xestións derivadas do cumprimento do previsto na Lei 2/2007, de sociedades profesionais, non sendo cedidos nin tratados con ningunha outra finalidade.
De conformidade coa Lei orgánica de protección de datos, asistirán aos interesados os dereitos de acceso, rectificación e cancelación dos seus datos persoais. O ficheiro será debidamente inscrito na Axencia Española de Protección de Datos.
Título VI
Estrutura orgánica do colexio
Artigo 36º.-Órganos do colexio.
1. Os órganos colexiais de representación e goberno son a asemblea xeral, a Xunta de Goberno e o presidente.
2. Tamén forman parte da estrutura orgánica do colexio:
a) A comisión permanente
b) As comisións de traballo
Artigo 37º.-Asemblea xeral.
1. Definición:
A asemblea xeral é o órgano supremo e soberano de representación e expresión da vontade dos farmacéuticos colexiados e estará constituída pola totalidade destes no exercicio dos seus dereitos corporativos.
2. Atribucións:
Correspóndenlle á asemblea xeral as seguintes atribucións básicas:
a) Aprobación e modificación dos estatutos e dos regulamentos de réxime interno.
b) Aprobación dos orzamentos, contas do exercicio e cotas ordinarias e extraordinarias, fondos de reserva, derramas e demais contraprestacións que teñan que satisfacer os colexiados.
c) Disposición e alleamento dos bens inmobles do colexio.
d) Aprobación da moción de censura contra a Xunta de Goberno ou calquera dos seus membros, de conformidade co procedemento establecido nestes estatutos.
e) Deliberación e toma de acordos en relación con todos os fins e funcións do colexio recollidos nos artigos 4º e 5º destes estatutos.
f) Modificación do domicilio social do colexio.
g) Aprobación da fusión, absorción ou disolución do colexio.
3. Reunión:
a) A asemblea xeral poderá reunirse con carácter ordinario ou extraordinario.
b) A asemblea xeral ordinaria celebrarase, cando menos unha vez ao ano e dentro do primeiro semestre, na que se presentará para a súa aprobación o orzamento do seguinte exercicio. Se o proxecto de orzamento non fose aprobado pola asemblea xeral, entenderase prorrogado o do último exercicio ata a aprobación dun novo.
4 Convocatorias:
a) A convocatoria da asemblea xeral ordinaria será feita polo secretario, por orde do presidente, mediante notificación por correo, cando menos con dez días naturais de antelación á data sinalada para a celebración. Na convocatoria consignarase o lugar, a data e a hora de celebración, tanto en primeira como en segunda convocatoria, así como a orde do día. En caso de xustificada urxencia a notificación poderá ser efectuada con tan só corenta e oito horas de antelación. En toda convocatoria de asemblea, como último punto da orde do día, incluirase unha rolda de rogos e preguntas.
b) As asembleas xerais extraordinarias convocaranse e celebraranse nos seguintes casos:
1. Cando o acorde o presidente.
2. Cando o solicite a metade mais un dos membros da Xunta de Goberno.
3. Cando o solicite un mínimo dun 15 por cento dos colexiados, en escrito no que figurará o nome, apelidos, número de colexiado e sinatura de cada un deles indicando o motivo da solicitude debidamente argumentado.
Nos supostos tipificados nos puntos 2 e 3 o presidente deberá ordenar a convocatoria da asemblea xeral, para que se celebre dentro dos trinta días naturais que sigan a aquel no que teña entrada no rexistro colexial a petición da convocatoria. Nestas asembleas só se poderán tomar acordos sobre asuntos previamente fixados na orde do día.
O funcionamento da asemblea xeral extraordinaria será o mesmo que a asemblea xeral ordinaria.
c) Nas materias sometidas a deliberación e adopción de acordos que unicamente afecten o ámbito dunha determinada modalidade de exercicio ou sección colexial, poderá limitarse o ámbito da convocatoria, e dos acordos que se adopten, ao grupo de colexiados incluídos nesa modalidade ou sección, debendo ser ratificados os acordos pola Xunta de Goberno.
d) Para darse conta das proposicións dos farmacéuticos colexiados será preciso que estas se formulen por escrito, estean asinadas polo 5 por cento destes, e sexan presentadas no rexistro colexial ata un prazo máximo de sete días antes da celebración da asemblea.
5. Constitución:
A asemblea xeral quedará validamente constituída en primeira convocatoria cando estean presentes cando menos a metade máis un dos colexiados e, en segunda convocatoria, con calquera que sexa o número de asistentes sempre que estean presentes o presidente e o secretario.
6. Funcionamento.
a) As votacións serán de forma ordinaria a man alzada, pero serán nominais ou secretas cando o pida a maioría dos colexiados asistentes ou así o decida o presidente. De calquera modo, as votacións referidas a asuntos persoais ou as que se leven a cabo durante unha moción de censura, serán sempre secretas. Os colexiados non poderán delegar noutras persoas a súa asistencia á asemblea xeral nin ser representados para emitir o seu voto.
b) Nas discusións dos asuntos que se susciten nas asembleas, só se permitirán tres roldas a prol e tres en contra e unha soa rectificación a cada colexiado que tome parte no debate, non consumindo rolda a presidencia nin o asinante que defenda a proposición posta a discusión.
c) Os acordos adoptaranse, salvo nos supostos establecidos nestes estatutos, por maioría simple de votos dos asistentes. En caso de empate o presidente terá voto de calidade. Se o acordo adoptado fose por unanimidade dos membros da asemblea ou dunha maioría clara e manifesta, non será preciso proceder á votación; pero neste suposto os discrepantes poderán exixir a constancia en acta da súa oposición ao acordo, podendo ademais, antes de concluír a asemblea xeral, entregar ao presidente o texto da súa oposición, que logo de lectura desta, se incorporará á acta como anexo a esta.
Os acordos adoptados en asemblea xeral serán executivos, vinculantes e obrigatorios para todos os farmacéuticos colexiados, sen prexuízo dos recursos que procedan.
d) De todas as reunións das asembleas levantarase a correspondente acta, na que, polo menos, constarán as propostas sometidas a votación e o resultado destas, sendo asinadas polo secretario co visto e prace do seu presidente. Consideraranse parte integrante das actas, como anexos, as propostas presentadas polos colexiados que solicitaran a constancia literal das seus intervencións, sempre que as entreguen por escrito, debidamente asinadas, antes de concluír a asemblea xeral. As actas, cos seus anexos, estarán sempre á disposición de todos os colexiados unha vez aprobadas, podendo solicitar estes copia delas.
7. A asemblea xeral poderá delegar a facultade de deliberar e tomar acordos relacionados coas súas funcións na Xunta de Goberno. Salvo nas materias que se determinen nestes estatutos, por regra xeral entenderanse estatutariamente delegadas de modo permanente, con obriga por parte da Xunta de Goberno de dar conta das súas decisións á asemblea xeral e de someterse, en calquera caso, á vontade desta. Como excepción a esa regra xeral, a asemblea xeral non poderá delegar, en ningún caso, as potestades ou facultades contidas nas epígrafes a), b), c), d), f) e g) do punto 2 deste mesmo artigo.
8. A intervención das sociedades profesionais inscritas nas asembleas xerais levarase a cabo en todos os casos a través do socio ou socios profesionais colexiados no Colexio Oficial de Farmacéuticos de Pontevedra, carecendo a sociedade profesional de dereitos políticos no seo do colexio.
Artigo 38º.-Moción de censura.
1. En sesión extraordinaria, a asemblea xeral poderá debater unha moción de censura en contra do presidente ou da Xunta de Goberno, proposta cando menos por una cuarta parte dos farmacéuticos colexiados.
2. A convocatoria efectuarase na forma establecida no punto 5 do artigo anterior, e no prazo de 30 días naturais desde a presentación da correspondente proposta, que deberá ser motivada e incluirá unha listaxe de candidatos.
3. Rexeitada unha moción de censura, para que a asemblea xeral poida debater outras posteriores será necesario que transcorra un ano desde a anterior ou ir proposta por, cando menos, a metade do número de colexiados.
Artigo 39º.-Xunta de Goberno.
1. A Xunta de Goberno do colexio é o órgano de execución dos acordos da asemblea xeral, e asume a dirección, programación, xestión e administración do Colexio Oficial de Farmacéuticos da Provincia de Pontevedra, correspondéndolle o desempeño de todas as competencias e atribucións de dirección e administración necesarias para a consecución dos fins do Colexio Oficial de Farmacéuticos da Provincia de Pontevedra, as especificamente previstas nos presentes estatutos e na lexislación vixente e que non teñan outorgados expresamente á asemblea xeral.
2. Será competencia da Xunta de Goberno a elección de representantes ante o Consello Autonómico, no caso da súa creación.
3. A Xunta de Goberno estará integrada polos seguintes membros, que serán elixidos de entre todos os farmacéuticos colexiados por sufraxio universal, libre, directo e secreto:
a) Presidente.
b) Secretario.
c) Tesoureiro.
d) Vicepresidente primeiro.
e) Vicepresidente segundo.
f) Vicesecretario.
g) Vicetesoureiro (contador).
h) Un vogal por cada unha das seccións constituídas no seo deste colexio.
Artigo 40º.-Presidente.
1. Ao presidente correspóndenlle a representación legal do colexio que preside. Desempeñará, ao tempo, os cargos de presidente da asemblea xeral e da Xunta de Goberno.
2. Correspóndenlle ao presidente, entre outras, as seguintes funcións:
a) Desempeñar a representación máxima da corporación farmacéutica no territorio da demarcación do colexio, correspondéndolle o exercicio de cantos dereitos e atribucións se lle recoñecen nestes estatutos.
b) Representar legalmente ao colexio en todas as súas relacións, incluídas as que manteña cos poderes públicos, entidades, corporacións e personalidades de calquera orde.
c) Convocar, presidir e levantar as asembleas xerais e as reunións de Xunta de Goberno, fixando a orde do día, de acordo co previsto nestes estatutos, manter a orde e uso da palabra e nas xuntas de goberno, decidir co seu voto de calidade os empates nas votacións.
d) Propoñer a creación das comisións necesarias para o mellor desenvolvemento das funcións do colexio, e a súa constitución será aprobada pola Xunta de Goberno.
e) Revisar e autorizar coa súa sinatura os outorgamentos de escrituras públicas, convenios, contratos, comunicacións oficiais, actas e certificacións que procedan.
f) Autorizar conxuntamente co tesoureiro, ou cos membros que designe a Xunta de Goberno, os libramentos para o investimento, o manexo de fondos e talóns para o movemento das contas do colexio.
g) Examinar, intervir e revisar a documentación de todos os departamentos do colexio.
h) Intervir moi especialmente en manter a harmonía entre todos os colexiados e procurar que calquera diferenza de carácter profesional que se suscite entre eles se resolva no seo do colexio.
i) Outorgar mandatos e poderes notariais, incluso especiais, a favor dos avogados e procuradores dos tribunais ou doutras persoas para o exercicio de accións de toda orde que á corporación farmacéutica afecten.
Artigo 41º.-Vicepresidente primeiro e vicepresidente segundo.
1. Correspóndelle ao vicepresidente primeiro levar a cabo todas aquelas funcións que lle confira o presidente, asumindo as deste en caso de vacante, ausencia, renuncia, enfermidade, vacacións ou falecemento.
2. O vicepresidente segundo substituirá o primeiro en ausencia deste.
Artigo 42º.-Tesoureiro e vicetesoureiro.
1. Serán atribucións e obrigas do tesoureiro as seguintes:
a) Dirixir e autorizar a contabilidade do colexio.
b) Realizar os pagamentos e recibir os ingresos do colexio.
c) Formalizar as contas, balances e orzamentos que deban ser presentados á Xunta de Goberno e á asemblea xeral.
d) Formular os proxectos de orzamentos e de liquidación do exercicio anual do colexio para o seu sometemento á asemblea xeral, logo de aprobación da Xunta de Goberno.
e) Intervir no seu máis amplo sentido nas contabilidades que, dentro do colexio, correspondan ás seccións e comisións, aínda cando dispoñan de orzamento propio.
f) Confrontar e asinar os libros de contabilidade xunto co presidente.
g) Ingresar e retirar fondos das contas bancarias do colexio, conxuntamente co presidente, ou con calquera outro membro da Xunta de Goberno que fora autorizado para este fin.
2. En unión do presidente levará a sinatura da tesouraría ante toda clase de organismos.
3. O vicetesoureiro substituirá o tesoureiro en ausencia deste, realizando funcións de apoio e de cantas delegacións este lle fixera para un mellor funcionamento do colexio.
Artigo 43º.-Secretario e vicesecretario.
1. O secretario presentará ao mesmo tempo os cargos de secretario da asemblea xeral e da Xunta de Goberno, así como a de encargado do rexistro.
2. As súas atribucións e obrigas son as que seguen:
a) Certificar os acordos de asemblea xeral e da Xunta de Goberno, levantando as oportunas actas e a súa transcrición aos libros correspondentes.
b) Redactar, asinar e expedir as certificacións co visto e prace do presidente.
c) Despachar a correspondencia, dirixir e custodiar os arquivos e levar libros de colexiados, así como os libros de entrada e saída de documentos do Rexistro de Sociedades Profesionais.
d) Convocar as reunións da asemblea xeral e da Xunta de Goberno, sempre que así lle sexa ordenado polo presidente ou quen estatutariamente o substitúa, e coidar de que as convocatorias reúnan os requisitos sinalados nestes estatutos.
e) Manter ao día a secretaría do colexio no referente a disposicións lexislativas e administrativas que afecten a profesión.
f) Presentar xefatura do persoal adscrito ao colexio e propoñer á Xunta de Goberno o nomeamento e destitución do persoal que preste os seus servizos no colexio, o calquera outra cuestión en relación co persoal.
g) Vixiar o cumprimento dos requisitos e obrigas sinaladas nestes estatutos para o funcionamento do colexio e da Xunta de Goberno e o desenvolvemento das asembleas xerais.
h) Xestión e control do rexistro de colexiados e sociedades.
3. O vicesecretario substituirá o secretario en ausencia deste, realizando funcións de apoio e de cantas delegacións este lle fixese para un mellor funcionamento do colexio.
Artigo 44º.-Vogalías de sección.
1. Os vogais de sección serán os representantes, na Xunta de Goberno, dos exercentes na modalidade profesional correspondente, terán ao seu cargo o estudo dos asuntos que correspondan a esta e informarán por escrito á Xunta de Goberno das resolucións que aquelas propoñan. Poderán auxiliarse dos colexiados que estimen necesarios para constituír as xuntas de sección logo de aprobación da Xunta de Goberno.
2. No Colexio Oficial de Farmacéuticos da Provincia de Pontevedra poderán constituírse as vogalías de sección correspondentes ás seguintes modalidades:
a) Alimentación e nutrición.
b) Atención primaria.
c) Dermofarmacia.
d) Distribución.
e) Docencia e investigación.
f) Farmacia hospitalaria.
g) Industria.
h) Laboratorio.
i) Oficina de farmacia: non titulares.
j) Oficina de farmacia: titulares.
k) Óptica, optometría e audiopróteses.
l) Ortopedia e produtos sanitarios.
m) Saúde pública e administración.
3. Deben inscribirse nas ditas seccións todos os colexiados que exerzan a profesión nas respectivas modalidades de exercicio.
4. Ademais, poderanse crear outras vogalías por proposta da Xunta de Goberno e que sexan aprobadas pola asemblea xeral.
5. Para o mantemento das vogalías requirirase polo menos un número de cinco colexiados exercentes na modalidade de que se trate.
Artigo 45º.-Réxime de funcionamento da Xunta de Goberno.
1. A Xunta de Goberno renovarase na súa totalidade cada catro anos, ou antes se se producisen os supostos recollidos nestes estatutos para a conclusión do mandato.
2. O mandato dos membros da Xunta de Goberno concluirá polas seguintes causas:
a) Incapacidade ou falecemento.
b) Dimisión ou renuncia.
c) Condena por sentenza firme, se levase consigo privación ou restrición real e efectiva da liberdade ou inhabilitación para cargos públicos.
d) Incumprimento dos seus deberes como membros da Xunta de Goberno e, moi especialmente, pola reiterada falta de asistencia ou abandono non xustificado das sesións da citada Xunta de Goberno ou asemblea xeral.
e) Aprobación da moción de censura, conforme o establecido nestes estatutos.
f) Convocatoria de eleccións.
3. No suposto da epígrafe d) do número 2 deste mesmo artigo, a decisión será tomada pola maioría dos membros da asemblea xeral por proposta da Xunta de Goberno.
4. A Xunta de Goberno continuará nas súas funcións en tanto conte coa metade máis un do total dos seus membros. No caso de producirse dimisións que a deixen por debaixo do número anterior establecido, entenderase automaticamente disolta e procederase á convocatoria de eleccións.
En caso de dimisión ou baixa dun ou máis dos seus membros, sen exceder a metade máis un, a Xunta de Goberno decidirá sobre a conveniencia de cubrir as ditas vacantes por outros membros da xunta. As vacantes, sen excepción ningunha, soamente poderán cubrirse polo tempo necesario ata que se celebren novas eleccións.
5. No suposto de baixa ou demisión da metade máis un dos membros da Xunta de Goberno, esta cos restantes membros, transformarase en Comisión Xestora, que se comporá, como mínimo, de cinco membros, con facultades de comisión permanente e co encargo de convocar eleccións no prazo máximo de 30 días.
Se como consecuencia da dimisión de todos os membros da Xunta de Goberno non se puidese constituír a Comisión Xestora, formarase unha Xunta de Idade, de cinco membros, coas funcións exclusivas daquela, designados entre os farmacéuticos colexiados co exercicio na forma que segue: os tres de maior idade non superior a 65 anos, e os dous de menor idade, que estarán obrigados a aceptar, salvo xustificación razoable debidamente acreditada.
6. A Xunta de Goberno reunirase polo menos, unha vez ao mes. Tamén se reunirá sempre que o acorde o presidente ou o solicite un terzo dos seus membros.
7. O secretario convocará as reunións da Xunta de Goberno, logo de mandato da Presidencia, con polo menos 48 horas de antelación, podendo convocarse por causa urxente e de forma excepcional sen que teña que transcorrer o dito prazo. A convocatoria conterá:
a) Data, a hora e o lugar da reunión, en primeira e segunda convocatoria, que preceptivamente se fará para o mesmo día, no mesmo lugar e media hora máis tarde.
b) A orde do día, coa maior claridade e concreción.
c) A información necesaria dos asuntos que se van tratar.
8. A asistencia ás reunións da Xunta de Goberno será obrigatoria para todos os seus membros. A Xunta de Goberno considerarase constituída sempre que asistan a metade máis un dos seus compoñentes na primeira convocatoria. Se na primeira convocatoria non existise quorum, reunirase a Xunta de Goberno en segunda convocatoria quedando constituída validamente cos membros que asistisen.
9. Todos os acordos tomaranse por maioría de votos. O presidente terá voto de calidade no caso de empate. Os acordos tomados reflectiranse na acta que, logo de aprobación, será asinada polo secretario co visto e prace do presidente. Non poderá ser obxecto de deliberación ou acordo ningún asunto que non figure incluído na orde do día, salvo que estean presentes todos os membros do órgano colexiado e sexa declarada a urxencia do asunto polo voto favorable da maioría.
10. As xuntas de goberno serán sempre presididas polo presidente e, en ausencia deste, polo vicepresidente primeiro. En ausencia de ambos os dous polo vicepresidente segundo.
11. Pola Xunta de Goberno acordarase o réxime de substitución daqueles membros que se considere necesario.
12. Para o non regulado neste artigo, haberá que acollerse de maneira supletoria ao establecido nos artigos 22 a 27 da Lei 30/1992, do 26 de novembro, de réxime xurídico das administracións públicas e do procedemento administrativo común, coas modificacións introducidas pola Lei 4/1999, do 13 de xaneiro.
Artigo 46º.-Comisión permanente.
1. Cando a Xunta de Goberno o considere conveniente, e para maior axilidade dos seus traballos, poderase constituír unha comisión permanente que estará formada polo presidente, secretario, tesoureiro, vicepresidente primeiro, vicepresidente segundo, vicesecretario e vicetesoureiro.
2. Os acordos da comisión permanente, para a súa validez definitiva, terán que ser ratificados pola Xunta de Goberno.
3. A comisión permanente terá as seguintes atribucións:
a) Velar pola execución dos acordos da Xunta de Goberno.
b) Preparar as reunións da Xunta de Goberno.
c) Resolver os asuntos de trámite e de carácter urxente, dando conta á Xunta de Goberno, neste caso, das resolucións adoptadas.
Artigo 47º.-Comisións de traballo.
1. Para o mellor desenvolvemento técnico das xestións colexiais, poderanse crear aquelas comisións que a Xunta de Goberno considere necesarias.
2. Estas comisións terán por obxecto colaborar coa Xunta de Goberno na execución das funcións que esta ten atribuídas, realizando estudos, asesoramentos e axuda técnica naquelas áreas de traballo ou especialidade profesional que considere conveniente e para as que foron creadas.
3. As comisións terán carácter consultivo e non vinculante e estarán formadas por tres ou máis farmacéuticos colexiados que voluntariamente se ofreceran para isto e cunha actividade profesional relacionada directamente co obxecto da comisión.
4. Estas comisións contarán, polo menos, cun membro da Xunta de Goberno que actuará de coordinador voceiro ante esta.
Título VII
Proceso electoral
Artigo 48º.-Requisitos para acceder aos cargos da Xunta de Goberno.
1. Os cargos da Xunta de Goberno proveranse para un período de catro anos, mediante elección libre e secreta na que teñen dereito a participar como electores e elixibles todos os farmacéuticos colexiados que sexan persoa física.
En ningún caso se entenderán concedidos ás sociedades profesionais inscritas no correspondente rexistro do colexio o dereito ao sufraxio activo e pasivo nas eleccións aos cargos da xunta directiva.
2. Para concorrer ás eleccións, en calquera cargo, será necesario no ter sido obxecto de sanción disciplinaria por falta grave, ni ter sido inhabilitado por sentenza firme para o exercicio da profesión ou cargo público nin estar incurso en calquera outra causa de inelixibilidade legal ou estatutariamente establecida.
3. Para os cargos de presidente, vicepresidentes primeiro e segundo, secretario e vicesecretario e tesoureiro e vicetesoureiro, os candidatos deben acreditar un mínimo de tres anos de exercicio profesional e estar colexiados no Colexio Oficial de Farmacéuticos da Provincia de Pontevedra, e acreditar que se atopan en exercicio no momento da convocatoria.
4. Para os cargos de vogal de sección, será necesario igualmente estar en exercicio e colexiados no Colexio Oficial de Farmacéuticos da Provincia de Pontevedra e estar inscrito na sección correspondente cunha antigüidade superior a un ano.
Artigo 49º.-Convocatoria de eleccións.
O presidente, logo de acordo da Xunta de Goberno, convocará eleccións cunha antelación de tres meses á data de conclusión estatutaria do mandato dos membros daquela. No momento da convocatoria enviarase a todos os colexiados o calendario electoral.
Artigo 50º.-Constitución da mesa electoral.
1. Inmediatamente despois de ser convocadas as eleccións, nun prazo non superior a dez días, constituirase a mesa electoral na mesma sede colexial, que vixiará todo o proceso, presidirá a votación, realizará o escrutinio e resolverá as reclamacións que se presenten.
2. A mesa electoral estará constituída por tres membros: o colexiado máis antigo que non supere a idade de 65 anos, que actuará como presidente, o colexiado de menor idade que actuará como secretario e o colexiado de maior idade que non supere os 60 anos que actuará como vogal.
Para todos os cargos designaranse suplentes elixidos de acordo coas mesmas normas que os titulares por se se producisen renuncias ou baixas xustificadas.
3. Ningún candidato poderá ser membro da mesa electoral.
4. A mesa electoral no mesmo día da súa constitución establecerá o seu horario de permanencia na sede colexial.
5. As normas electorais serán remitidas a todos os colexiados pola mesa electoral nun prazo de cinco días desde a data da súa constitución.
Artigo 51º.-Censo de electores.
1. O día da constitución da mesa electoral, a Xunta de Goberno facilitará a esta a listaxe de electores para a elección de cargos da Xunta de Goberno.
Serán electores todos os farmacéuticos que sexan persoa física, consten como colexiados na data da convocatoria de eleccións e figuren na listaxe de electores.
2. A lista de electores exporase no taboleiro de anuncios do colexio e constituirá o censo de votantes. Contra o dito censo poderase interpoñer reclamacións ante a mesa electoral no prazo de 15 días. As reclamacións resolveranse e faranse públicas no taboleiro de anuncios no prazo de cinco días desde a finalización do prazo de interposición destas.
3. Contra as resolucións da mesa electoral poderanse interpoñer recursos no prazo de cinco días ante o Consello Xeral de Colexios Oficiais de Farmacéuticos ou o Consello Autonómico, no caso de existir, quen resolverá os ditos recursos no prazo de quince días.
4. De todas as sesións da mesa electoral levantarase acta por triplicado exemplar, remitindo unha delas ao Consello Xeral de Colexios ou ao Consello Autonómico, no caso da súa creación.
Artigo 52º.-Presentación e proclamación de candidaturas.
1. As candidaturas para a Xunta de Goberno deberán presentarse en listaxe cerrada que represente polo menos ao noventa por cento dos colexiados e ao oitenta por cento das vogalías de sección. A dita listaxe deberá conter a relación nominal de todos os farmacéuticos colexiados que formen a candidatura, con indicación do cargo que lle corresponderá na Xunta de Goberno de resultar elixida a candidatura, incluídos os cargos correspondentes ás vogalías de sección.
2. Cincuenta días antes da data de celebración das eleccións, deberán obrar en poder da mesa electoral as candidaturas propostas. Serán nulas as candidaturas presentadas fóra de prazo e as que non o fosen na forma requirida acompañadas da documentación exixida. As candidaturas presentadas deberán acreditar documentalmente os requisitos exixidos nestes estatutos, ademais da conformidade dos candidatos.
A mesa electoral, en acto público, procederá á proclamación das candidaturas presentadas en tempo e forma, ao día seguinte da finalización do prazo de presentación.
3. Se non se presentase ningunha candidatura, a Xunta de Goberno, ou, se é o caso, a comisión xestora, proporá unha para continuar co proceso. No caso de existir unha candidatura única, proclamarase de forma automática.
4. Tras o acto da proclamación de candidaturas, concederase un prazo de cinco días para as reclamacións ou substitucións ante a mesa electoral. O acordo da mesa electoral poderá ser obxecto de recurso, que se interporá no prazo de cinco días ante o Consello Xeral de Colexios Oficiais de Farmacéuticos, ou ante o Consello Autonómico, no caso da súa creación, que resolverá os ditos recursos no prazo de quince días. Este recurso esgota a vía administrativa.
5. As candidaturas validamente proclamadas poñeranse en coñecemento de todos os colexiados, como mínimo mediante a súa publicación no taboleiro de anuncios do colexio, cunha antelación mínima de vinte días naturais ao sinalado para as eleccións.
Artigo 53º.-Votación.
1. Só poderán utilizarse os sobres e as papeletas oficialmente editados polo colexio, quen as remitirá aos votantes por orde da mesa electoral.
2. A votación farase en acto público, no ámbito corporativo, e cada candidatura poderá nomear un interventor da súa libre elección entre os colexiados.
3. Os electores poderán acudir persoalmente a realizar a votación ou emitir o voto por correo.
Artigo 54º.-Voto por correo.
1. O voto por correo efectuarase en sobre cerrado remitido por correo certificado ou mensaxaría que acuse xustificante de recepción e dirixido ao presidente da mesa electoral, no domicilio do colexio, coa sinatura do farmacéutico colexiado remitente na lapela do sobre, onde figurará, así mesmo, de forma lexible o nome, apelidos, domicilio e número de colexiado. Dentro do sobre introducirase unha fotocopia do DNI e o sobre cerrado que conteña a papeleta da candidatura elixida. Serán admitidos os votos por correo recibidos antes da hora de peche sinalada para a votación.
2. O voto persoal anulará en todo caso o voto por correo.
3. No previsto nestes estatutos para o voto por correo, aplicaranse os criterios contidos na lexislación electoral xeral.
Artigo 55º.-Escrutinio.
1. Concluído o tempo para a votación procederase ao escrutinio. O secretario levantará acta co resultado deste, que será subscrito polos tres membros da mesa electoral e os interventores das candidaturas.
2. As actas serán lidas publicamente ante os asistentes ao escrutinio e proclamarase a listaxe elixida, procedendo á lectura dos compoñentes da candidatura.
Artigo 56º.-Toma de posesión.
1. No prazo máximo de 30 días naturais a partir do que tivese lugar a elección, os elixidos tomarán posesión dos seus cargos.
2. Efectuada a toma de posesión dos cargos darase traslado para o seu coñecemento á Administración autonómica, aos restantes colexios de farmacéuticos da Comunidade Autónoma, ao Consello Autonómico, caso de existir, e ao Consello Xeral de Colexios Farmacéuticos.
Título VIII
Réxime orzamentario
Artigo 57º.-Orzamento.
1. A Xunta de Goberno proporá anualmente, por medio do tesoureiro, o orzamento de ingresos e gastos e o balance patrimonial que, cos preceptivos informes, será sometido á aprobación da asemblea xeral.
2. O orzamento de ingresos e gastos conterá debidamente clasificadas as diferentes partidas previstas como ingresos e coma gastos, con expresión dos seus correspondentes conceptos.
3. A asemblea xeral poderá facultar á Xunta de Goberno para realizar l transferencias de créditos que puidesen ser necesarias entre as distintas partidas orzamentarias caso de que fose necesario.
Artigo 58º.-Presentación das contas.
1. Concluído cada exercicio anual, o tesoureiro presentará o balance de situación, liquidación de contas e orzamento para o seguinte exercicio.
2. Examinadas as contas e a liquidación pola Xunta de Goberno e aprobadas provisionalmente, someteraas á asemblea xeral para a súa aprobación definitiva.
3. Os colexiados poderán examinar a contabilidade e os correspondentes libros contables desde a convocatoria ata cinco días antes da celebración da asemblea xeral, en presenza dun membro da Xunta de Goberno ou persoa en quen esta delegue.
4. O colexio deberá ser auditado cando se produza a renovación ordinaria dos seus órganos, de acordo co disposto no artigo 32.2º da Lei 11/2001, do 18 de setembro.
Artigo 59º.-Ingresos colexiais.
Os ingresos colexiais procederán:
1. Das cotas colexiais, que poderán ser ordinarias, extraordinarias e derramas que poderán ter carácter de fixas, variables e proporcionais. Particularmente terán carácter de cotas colexiais as cantidades que poidan aboar os colexiados por facturación e administración de receitas ao sistema nacional de saúde e outras entidades realizadas polo colexio en cumprimento dos seus fins e funcións.
2. O importe correspondente á realización de informes, ditames, estudos, análises, certificacións, e outras prestacións parecidas ou similares, ou pola inscrición ou o mantemento dos rexistros do colexio.
3. Das cotas que se establezan pola realización de cursos, ou utilización de servizos de asesoría, xestoría, laboratorio, e outras actividades similares.
4. Os rendementos de calquera clase que se poida obter dos bens e dereitos que integran o seu patrimonio.
5. Subvencións oficiais, donativos, herdanzas e legados que o colexio poida recibir.
6. Os ingresos pola venda de toda clase de impresos e publicacións.
7. Outros ingresos lexitimamente obtidos.
Artigo 60º.-Gastos colexiais.
Entre os gastos do colexio estarán detallados necesariamente:
1. Os gastos que se ocasionen polos membros da Xunta de Goberno como consecuencia do desempeño das súas funcións, o por calquera colexiado que se designe como comisionado ou delegado para calquera outra función colexial.
2. Os necesarios para o sostemento de cada unha das comisións externas, caso de existiren.
3. Os necesarios para cada un dos servizos colexiais.
4. O presidente e os membros da Xunta de Goberno poderán percibir a compensación económica para a substitución da súa actividade profesional cando en cumprimento das súas funcións se vexan obrigados a abandonar a súa actividade profesional.
TÍTULO IX
Réxime disciplinario
Artigo 61º.-Responsabilidade disciplinaria.
1. Os colexiados no Colexio Oficial de Farmacéuticos da Provincia de Pontevedra, e os colexiados que exerzan no seu ámbito provincial de forma ocasional, así como as sociedades profesionais nos termos establecidos no título V destes estatutos incorrerán en responsabilidade disciplinaria nos supostos e circunstancias establecidas nestes estatutos.
2. No caso das sociedades profesionais haberá que ter en conta o seguinte:
a) O exercicio da potestade disciplinaria non se verá obstaculizado cando o colexiado sexa unha sociedade profesional. Sen prexuízo da responsabilidade da persoa física que cometese algunha infracción disciplinaria no exercicio da súa actividade, a sociedade profesional tamén poderá ser sancionada cando cometa algunha infracción.
b) Con independencia de que sexan ou non socios, as persoas físicas colexiadas que se integren nunha sociedade profesional ou colaboren con ela, seguirán suxeitos á responsabilidade disciplinaria que lles puidese corresponder como tales persoas físicas.
3. A responsabilidade disciplinaria derivada do exercicio de actos ou actuacións profesionais por unha sociedade profesional que non estea debidamente constituída e inscrita no rexistro do colexio, será imputable, con carácter solidario, aos socios que estean colexiados neste Colexio Oficial de Farmacéuticos da Provincia de Pontevedra.
4. O réxime disciplinario establecido nestes estatutos enténdese sen prexuízo das responsabilidades de calquera outra orde na que os colexiados puidesen incorrer.
5. A potestade sancionadora correspóndelle á Xunta de Goberno. Non obstante, o axuizamento e sanción das faltas cometidas polos membros da Xunta de Goberno, será competencia do Consello Xeral de Colexios de Farmacéuticos, ou do Consello Autonómico no caso da súa creación.
6. Só poderán impoñerse sancións disciplinarias en virtude de expediente instruído para o efecto, de acordo co procedemento establecido neste título, e o disposto na lexislación vixente.
7. A Xunta de Goberno poderá proceder á creación dunha comisión deontolóxica, constituída por colexiados, que será a encargada de velar polo cumprimento da deontoloxía profesional, con funcións inspectoras de averiguación de feitos e tramitación de procedementos disciplinarios, así como de realizar aquelas outras funcións que lle sexan delegadas pola Xunta de Goberno dentro do ámbito deontolóxico. O cargo de inspector será incompatible cona pertenza á Xunta de Goberno.
A comisión deontolóxica terá a misión, de elaborar un código deontolóxico, que deberá ser aprobado pola asemblea xeral.
Artigo 62º.-Infraccións.
As infraccións clasifícanse en:
1. Faltas leves.
2. Faltas graves.
3. Faltas moi graves.
Artigo 63º.-Faltas leves.
Terán carácter de faltas leves as seguintes accións ou omisións:
1. O incumprimento das normas establecidas nestes estatutos ou as que dimanasen dos acordos que, axustados ao dereito, tomase a asemblea xeral, sempre que, de tal incumprimento, non se derive prexuízo ou menoscabo para o interese xeral.
2. O retraso en satisfacer as cotas ou cantidades adebedadas ao colexio por calquera concepto.
3. A neglixencia no cumprimento das funcións que leve anexas calquera cargo dos órganos de Goberno, ou misión que se encomendase a un colexiado sempre que de tal incumprimento non se derive prexuízo ou menoscabo para o interese do colexio.
4. A neglixencia en comunicar ao colexio calquera variación de tipo administrativo que puidese producirse na situación profesional do colexiado.
5. Non notificar ao colexio as infraccións destes estatutos das que un colexiado tivese coñecemento, cando estas redunden en prexuízo do interese moral ou profesional para o colectivo farmacéutico.
6. A falta de contestación ante a solicitude personalizada e documentada de datos de tipo profesional formulada pola Xunta de Goberno.
7. Actos probados de desconsideración manifesta aos compañeiros no exercicio da actividade profesional.
8. A infracción do réxime de horarios, así como o deber de información ao público das quendas de urxencia na oficina de farmacia.
9. As infraccións en materia de publicidade previstas nestes estatutos e que deban ser vixiadas polo colexio.
10. Non contar no establecemento sanitario por conta do colexiado coas instalacións, útiles ou existencias mínimas establecidas nas leis vixentes.
Artigo 64º.-Faltas graves.
Terán carácter de faltas graves as seguintes accións ou omisións:
1. A incidencia ou reiteración de faltas leves producidas no prazo dun ano, a partir da data en que a sanción adquiriu firmeza.
2. O previsto no artigo 63 puntos a) e c), cando cause prexuízo a terceiros ou desprestixio á profesión.
3. A violación do segredo profesional, cando non ocasione grave prexuízo ou dano material á persoa a quen o segredo violado afecte.
4. Amparar ou encubrir o exercicio ilegal da profesión, en calquera das súas modalidades, incluído o exercicio da actividade de oficina de farmacia por unha sociedade profesional.
5. Promover toda actividade, pacto ou convenio encamiñado a impedir o lexítimo dereito dos particulares ou entidades a elixir con plena liberdade o servizo do profesional farmacéutico.
6. A propaganda, anuncio, ou calquera tipo de publicidade en periódicos, revistas, medios de comunicación electrónicos ou outro medio que ocasione desprestixio á profesión ou que viole a normativa en materia de publicidade enganosa, competencia desleal ou calquera outro tipo de publicidade prohibida pola normativa legal vixente, así como a venda de medicamentos a través destes.
7. Ausentarse da actividade profesional por tempo superior ao que determine a lexislación sen cumprir os requisitos legais e regulamentarios.
8. Desatender os requirimentos do colexio para o pagamento de cotas e similares.
9. Falta de prestación do servizo de urxencia polas oficinas de farmacia nos termos regulamentariamente establecidos.
10. A obstrución voluntaria do normal desenvolvemento da asemblea xeral.
11. A captación de receitas fóra da oficina de farmacia e calquera acto ou omisión encamiñado a coartar a liberdade do usuario na elección de oficina de farmacia.
12. A dispensación de medicamentos en establecementos distintos dos autorizados legalmente para iso, así como calquera tipo de venda indirecta, venda de medicamentos a domicilio, por mensaxaría ou por medio de venda ambulante.
13. Efectuar descontos nos prezos das especialidades farmacéuticas, tanto de uso humano como animal, así como de fórmulas maxistrais e preparados oficinais, sen prexuízo da lexislación vixente.
14. Non acatar os acordos dos órganos de goberno do colexio, cando o seu incumprimento represente prexuízo moral ou material para a colectividade.
15. Non ter contratado o seguro de responsabilidade civil nos supostos legalmente establecidos.
16. Incumprir o deber de comunicación ao secretario encargado do rexistro, da transmisión da propiedade de accións ou participacións sociais no capital dunha sociedade profesional, ou do deber de comunicar a constitución, modificación ou extinción de dereitos sobre tales accións ou participacións, con indicación do nome e circunstancias persoais e profesionais de quen celebrara eses negocios xurídicos.
17. Incumprir o deber de comunicación ao secretario encargado do rexistro, de calquera modificación do contrato social dunha sociedade profesional, ou a modificación dos seus administradores.
Artigo 65º.-Faltas moi graves.
Terán carácter de faltas moi graves as seguintes accións ou omisións:
1. A reincidencia ou reiteración de faltas graves.
2. A preparación de remedios secretos, así como a ocultación de principios activos.
3. A violación do segredo profesional cando ocasione grave prexuízo ou dano material ou moral a terceiros.
4. A neglixencia no exercicio profesional, cando concorra a existencia de danos graves, probada aquela e demostrados estes en sentenza xudicial firme.
5. Facer uso da profesión para a comisión de delitos ou faltas comúns.
6. Amparar ou encubrir, co propio título profesional, o exercicio ilegal da profesión, en calquera das súas modalidades, incluído o exercicio da actividade de oficina de farmacia por unha sociedade profesional.
7. A comisión de calquera falta tipificada como grave no artigo 64º, cando o autor dos feitos fose membro da Xunta de Goberno do colexio.
8. Denunciar feitos falsos con mala fe demostrada.
9. O amparo, encubrimento ou colaboración con aqueles que sexan condenados polos tribunais como autores dun delito de intrusismo profesional.
10. O incumprimento das formalidades e requisitos exixidos para a dispensación de substancias e produtos susceptibles de producir dopaxe no ámbito da actividade deportiva, que propicien a utilización de métodos non regulamentarios ou prohibidos no deporte.
11. O exercicio de actos ou actuacións profesionais por unha sociedade profesional que non estea debidamente constituída e inscrita no Rexistro de Sociedades Profesionais do colexio seralle imputable, con carácter solidario, á propia sociedade e aos socios que estean colexiados no Colexio Oficial de Farmacéuticos da Provincia de Pontevedra.
Artigo 66º.-Sancións.
1. As sancións aplicables aos autores das faltas serán as seguintes:
a) Nos supostos de faltas leves:
-Amoestación privada ou pública.
-Apercibimento por escrito.
-Sanción económica ata 600 euros.
b) Nos supostos de faltas graves:
-Sanción económica entre 601 euros e 3.000 euros.
-Suspensión do exercicio profesional por tempo non superior a seis meses.
c) Nos supostos de faltas moi graves:
-Sanción económica entre 3.001 euros e 15.000 euros.
-Suspensión do exercicio profesional desde seis meses ata dous anos.
-Expulsión do colexio.
2. A imposición dunha sanción de suspensión do exercicio profesional ou expulsión levará aparellada a proposta de peche ante os organismos competentes do establecemento do que sexa titular o sancionado, polo tempo sinalado na sanción ou a obriga de nomear un substituto naqueles casos nos que por lei o establecemento non poida permanecer pechado.
3. Na aplicación das sancións farase a súa actualización anualmente, de acordo co índice de prezos ao consumo xeral, ou índice que, se é o caso, poida substituílo.
4. Na aplicación das sancións, os instrutores estarán vinculados por canto queda previsto nos números anteriores. En atención á natureza da falta cometida, os antecedentes do expedientado, as circunstancias de toda orde modificadoras da responsabilidade, a repercusión do feito, os prexuízos ocasionados a terceiros, a outros colexiados ou á profesión a calquera outra razón, o instrutor poderá propoñer a sanción que considere máis axustada entre as previstas para calquera tipo de falta, baseándose no principio de proporcionalidade.
5. As sancións non se imporán necesariamente pola orde en que aparecen relacionadas no punto primeiro deste artigo.
6. As sancións que impliquen suspensión no exercicio da profesión no ámbito do Colexio Oficial de Farmacéuticos da Provincia de Pontevedra terán efecto tamén no ámbito de todos os colexios oficiais de farmacéuticos de España, de forma que deberán ser comunicados ao Consello Xeral de Colexios de Farmacéuticos para que este o traslade aos demais colexios e ás autoridades sanitarias.
Artigo 67º.-Execución ou suspensión das sancións.
1. Unha vez firmes en vía administrativa, as sancións serán executables pola Xunta de Goberno, nos termos que se sinalen na resolución.
2. A suspensión do exercicio profesional suporá o cesamento en toda modalidade do mesmo durante o tempo da suspensión, o que se executará, se iso é preciso, mediante o auxilio da autoridade administrativa. No suposto de que a sanción de suspensión de exercicio profesional recaia nun copropietario de oficina de farmacia, este verase obrigado a nomear substituto polo tempo de suspensión.
3. A expulsión do colexio executarase dando de baixa ao sancionado e comunicándollelo a todos os colexiados e autoridades sanitarias, para os efectos oportunos.
4. O cobramento das sancións será feito efectivo mediante requirimento ao sancionado ou concedéndolle o prazo de trinta días para ingresar o seu importe na caixa do colexio ou conta bancaria designada para o efecto. Transcorrido o dito prazo, o presidente do colexio, logo de acordo da Xunta de Goberno, instará o procedemento xudicial correspondente para obter o pagamento do adebedado.
En todo caso, o importe da sanción poderá ser deducido do pagamento que, por calquera concepto, teña que percibir do colexio.
Artigo 68º.-Prescrición de infraccións e sancións.
1. As faltas prescribirán nos seguintes prazos, contados a partir da data en que se cometese o feito sancionable sen que se iniciase o expediente disciplinario:
a) As faltas leves aos seis meses.
b) As faltas graves ao ano.
c) A faltas moi graves aos dous anos.
2. O inicio do expediente interromperá en todo caso a prescrición.
3. As sancións prescribirán nos seguintes prazos:
a) En caso de faltas leves ao ano.
b) En caso de faltas graves aos dous anos.
c) En caso de faltas moi graves aos tres anos.
O prazo de prescrición da sanción por falta de execución desta comezará a contarse desde o día seguinte a aquel en que se comunique ao colexio polo órgano competente o carácter firme da resolución sancionadora.
O prazo de prescrición da sanción, cando o sancionado quebrante o seu cumprimento comezará a contar desde a data do quebrantamento.
Artigo 69º.-Procedemento sancionador.
1. Terán funcións sancionadoras no ámbito da súa respectiva competencia:
a) A Xunta de Goberno.
b) O Consello Xeral de Colexios Oficiais de Farmacéuticos ou Consello Autonómico, no caso da súa creación.
2. A competencia de instrutor alcanzará:
a) A instrución dos expedientes para os que fose nomeado.
b) Propoñer as sancións que ao seu xuízo correspondan.
3. A Xunta de Goberno constituída en órgano disciplinario terá competencia:
a) Para promover a instrución e vixiar a correcta tramitación dos expedientes.
b) Para resolver o expediente.
c) Para executar as sanción impostas.
4. O Consello Xeral de Colexios Oficiais de Farmacéuticos, ou o Consello Autonómico, se é o caso, terán competencias para instruír expedientes e xulgar as faltas da Xunta de Goberno ou de calquera dos seus membros.
5. O propio acordo de apertura do expediente disciplinario designará o instrutor e o secretario, tanto se estivesen nomeados con carácter xeral, como se o fosen con carácter especial. A Xunta de Goberno, se é o caso, poderá substituír o instrutor e secretario, así como eventualmente designar uns novos, o que se notificará ao colexiado suxeito a expediente, así como aos designados para desempeñar os ditos cargos.
6. Como órgano disciplinario, a Xunta de Goberno terá a mesma composición que como órgano de goberno, salvo abstencións ou recusacións de acordo co dereito.
7. Os instrutores e secretarios serán designados pola Xunta de Goberno, entre os seus membros, para cada expediente. A renuncia soamente poderá facerse por causa xustificada.
8. Todo instrutor poderá ser substituído por outro, por acordo da Xunta de Goberno, se incumprise as normas de procedemento, os prazos do expediente ou por calquera outra causa xustificada.
9. A Xunta de Goberno, como medida preventiva, poderá decidir as medidas provisionais que estime oportunas para asegurar a eficacia da resolución que puidese recaer, se existisen elementos de xuízo suficientes para iso. Non se poderán tomar medidas provisionais que poidan causar danos irreparables aos interesados, ou ben que impliquen a violación de dereitos amparados polas leis.
10. Serán de aplicación ao instrutor e ao secretario as normas relativas á abstención e recusación dos artigos 28 e 29 da Lei de réxime xurídico das administracións públicas e do procedemento administrativo común.
11. O instrutor ordenará a práctica de cantas dilixencias sexan adecuadas para a determinación e comprobación dos feitos e, en particular, de cantas probas poidan conducir ao esclarecemento e á determinación das responsabilidades susceptibles de sanción. Á vista das actuacións practicadas, o instrutor formulará o correspondente prego de cargos.
12. O prego de cargos deberá redactarse de modo claro e preciso, comprenderá os feitos imputados ao inculpado en parágrafos separados e numerados por cada un deles e expresará, se é o caso, a falta presunta cometida e as sancións que puidesen serlle de aplicación, con referencia aos preceptos destes estatutos.
13. O prego de cargos notificarase ao inculpado, concedéndolle un prazo non inferior a dez días, nin superior a quince, para que poida contestalo coas alegacións que considere pertinentes e o achegamento de documentos que estime de interese. Así mesmo, o inculpado poderá solicitar a realización, na súa contestación, de calquera medio de proba admisible en dereito que crea necesario.
14. O instrutor disporá do prazo dun mes para a práctica das probas que estime pertinentes, sexan ou non as propostas, con notificación ao inculpado do lugar, a data e a hora para a práctica destas, co fin de que poida intervir.
15. O instrutor poderá denegar unicamente a admisión e práctica das probas que considere innecesarias ou improcedentes, en resolución motivada non recorrible, sen prexuízo das alegacións que ao respecto procedan nas actuacións e recursos ulteriores.
16. Nos casos en que, por petición do interesado, deban efectuarse probas nas que a súa realización implique gastos que non deba soportar o colexio, este poderá exixir o anticipo destes, a reserva da liquidación definitiva, unha vez practicada a proba. A liquidación dos gastos practicarase unindo os comprobantes que acrediten a realidade e contía destes.
17. Transcorridas as actuacións, o instrutor, dentro dos dez días seguintes, formulará proposta de resolución na que se fixarán con precisión os feitos, motivará, se é o caso, a denegación de probas, fará a valoración destes para determinar a falta que considere cometida e precisará a responsabilidade do inculpado, así como a sanción que se vai impoñer.
18. A proposta de resolución notificarase ao inculpado para que no prazo de dez días, con vista do expediente, poida alegar ante o instrutor canto considere conveniente na súa defensa.
19, O instrutor, oído o inculpado ou transcorrido o prazo sen alegación ningunha, remitirá o expediente completo á Xunta de Goberno, co seu informe.
20. A Xunta de Goberno resolverá o expediente na primeira sesión que convoque tras a recepción do expediente.
Non obstante, a Xunta de Goberno poderá, antes de adoptar a súa resolución, ordenar ao instrutor a realización daqueles trámites que por omisión non se levasen a cabo e resulten imprescindibles para a adopción do acordo de resolución definitivo. Das ditas aclaracións darase traslado ao inculpado para que alegue o que estime conveniente nun prazo improrrogable de dez días.
21. A resolución da Xunta de Goberno que poña fin ao expediente disciplinario terá que ser motivada, resolvendo todas as cuestión suscitadas no expediente e non poderá afectar a feitos distintos dos que serviron de base ao prego de cargos e a proposta de resolución, sen prexuízo da súa distinta valoración. Na adopción do acordo non intervirán os actuantes na fase instrutora do expediente, en calidade de instrutor ou secretario.
22. O acordo deberá ser tomado pola Xunta de Goberno mediante votación secreta e con conformidade das dúas terceiras partes dos membros presentes.
No cómputo do quorum non se terán en conta os membros da Xunta de Goberno que non poidan intervir na adopción do acordo.
23. A resolución que se dite deberá ser notificada ao inculpado e, se é o caso, ao denunciante dos feitos, con expresión dos recursos que contra esta se poidan interpoñer, órgano ante o que deberán de presentarse e prazos para a súa interposición.
24. No non previsto nos números anteriores, haberá que aterse ao establecido no Regulamento de procedemento para o exercicio da potestade sancionadora, Decreto 1398/1993, do 4 de agosto.
Artigo 70º.-Recursos en materia disciplinaria.
1. Contra a resolución que poña fin ao expediente, poderá o interesado, no prazo dun mes, interpoñer recurso de alzada ante o Consello Autonómico de Colexios Farmacéuticos, no caso da súa creación ou, de non existir, ante o Consello Xeral de Colexios Oficiais de Farmacéuticos. Se o recurso fose presentado no colexio, este, dentro dos dez días seguintes, remitirase en unión do expediente instruído e do informe ao Consello Xeral de Colexios de Farmacéuticos, ou Consello Autonómico.
2. Contra as resolucións dos recursos de alzada poderán os interesados interpoñer recurso contencioso-administrativo.
3. As sancións disciplinarias, unha vez firmes en vía administrativa, executaranse pola Xunta de Goberno nos propios termos da resolución que acorde a súa imposición. Non obstante, a Xunta de Goberno do colexio poderá acordar, de oficio ou por instancia de parte, cando se acredite a interposición pertinente do recurso contencioso-administrativo, a suspensión da execución en tanto se substancie, sen prexuízo do dereito do interesado a solicitar tal suspensión no ámbito do propio recurso contencioso-administrativo. En todo caso, cando a sanción consista na suspensión no exercicio profesional, a execución quedará en suspenso ata que a sanción resulte definitivamente firme.
Título X
Premios e distincións
Artigo 71º.-Accións de fomento.
O Colexio Oficial de Farmacéuticos da Provincia de Pontevedra poderá outorgar premios e distincións aos colexiados ou terceiras persoas que se distinguiran no exercicio da súa actividade profesional, ou dentro do ámbito farmacéutico. Estes premios e distincións recolleranse no correspondente Regulamento de réxime interno do colexio.
Título XI
Réxime xurídico dos actos do colexio e modificación dos estatutos
Artigo 72º.-Dereito aplicable aos actos e acordos do colexio.
1. Os actos e acordos dos órganos do Colexio Oficial de Farmacéuticos da Provincia de Pontevedra estarán sometidos ao dereito administrativo.
2. As cuestións de carácter civil ou penal e aquelas que se refiran ás relacións co persoal dependente do colexio, atribuiranse respectivamente á xurisdición civil, penal ou laboral.
3. Contra as resolucións dos órganos de goberno e actos de trámite que determinen a imposibilidade de continuar o procedemento ou produzan indefensión poderá o interesado, no prazo dun mes, interpoñer recurso de alzada ante o Consello Xeral de Colexios Oficiais de Farmacéuticos, ou Consello Autonómico no caso da súa creación. Se o recurso fose presentado no colexio, este, dentro dos dez días seguintes, remitirao en unión do expediente instruído e do informe ao Consello Xeral de Colexios de Farmacéuticos, ou Consello Autonómico, no caso da súa creación.
4. Contra as resolucións ditadas polo Consello Xeral de Colexios de Farmacéuticos poderán os interesados interpoñer recurso contencioso-administrativo.
Artigo 73º.-Modificación dos estatutos.
Por proposta da Xunta de Goberno ou dunha cuarta parte dos colexiados, poderá procederse á modificación deste estatutos, que exixirá acordo da asemblea xeral. En todo caso, para proceder á modificación, terán que cumprirse os seguintes trámites:
1. Información pública a todos os colexiados das modificacións propostas, cunha antelación mínima de dous meses, dando un mes para presentar alegacións.
2. Acordo da asemblea xeral convocada para estudar as modificacións que foran propostas. Para a aprobación requirirase o voto favorable de dous terzos dos asistentes.
Título XII
Extinción do colexio
Artigo 74º.-Disolución e liquidación do colexio.
1. A disolución do Colexio Oficial de Farmacéuticos da Provincia de Pontevedra realizarase de acordo co disposto na lexislación vixente.
2. Serán causas de disolución e liquidación as seguintes:
a) A imposibilidade manifesta de procurar os fins do colexio fixados nestes estatutos.
b) A paralización definitiva dos órganos de goberno do colexio de forma que resulte imposible o seu funcionamento e reposición.
c) A fusión con outro ou outros colexios da mesma profesión, cando así o acorden as tres cuartas partes dos colexiados en asemblea xeral extraordinaria convocada para o efecto. O acordo trasladarase á Xunta de Galicia para a súa tramitación conforme o dereito.
3. En caso de disolución do colexio, a súa Xunta de Goberno actuará como comisión liquidadora, sometendo á asemblea xeral por proposta de destino dos bens sobrantes e a quen se adxudican, unha vez liquidadas as obrigas pendentes.
Disposición adicional
Única.-Todas as referencias ao Consello Autonómico de Colexios Oficiais de Farmacéuticos de Galicia deberán entenderse referidas ao Consello Xeral de Colexios Oficiais de Farmacéuticos de España, nos supostos de non estar constituído aquel, ou, aínda estando constituído, de non formar parte o colexio deste, ou, por non asumir o Consello Autonómico tales competencias.
Disposicións transitorias
Primeira.-Actuacións en curso.
1. Os expedientes que estivesen en curso e pendentes de resolución á entrada en vigor destes estatutos, continuarán a tramitación, segundo as normas vixentes cando se iniciaron. Isto non obstante, se se tratase dunha solicitude incompleta ou que non reúne os requisitos exixidos, e procedese á súa resolución ou mellora, aplicarase a normativa vixente no momento de presentarse unha solicitude completa e acompañada de toda a documentación exixible.
2. Os recursos contra as resolucións que se diten nos expedientes aos que se refire o número anterior tramitaranse, de acordo coa normativa vixente no día que se interpoñan.
Segunda.-Rexistro de Sociedades Profesionais.
En relación ás sociedades profesionais, a constitución do rexistro e o réxime de funcionamento e práctica de asentos establecido nestes estatutos, aplicarase de conformidade ao establecido na Lei 2/2007, do 15 de marzo.
Terceira.-Actualización da vixente información rexistral.
En relación a quen xa sexa colexiado, procederase a actualizar a forma e o contido dos asentos rexistrais para axustalos ao establecido nos estatutos.
A actualización deberá realizarse no prazo máximo dun ano, contado desde a súa entrada en vigor.